Noh alu-alukan calon ‘heavyweight’ di Selangor
Oleh ABDUL RAZAK IDRIS

3 Julai 2022, 2:00 pm
SHAH ALAM – Pengerusi Perhubungan UMNO Selangor, Tan Sri Noh Omar menyambut baik cadangan pemimpin veteran UMNO supaya calon ‘heavyweight’ diberi peluang bertanding di negeri ini.
Menurut beliau, calon-calon muda dan mempunyai kredibiliti yang tinggi seperti Tengku Datuk Seri Zafrul Tengku Abdul Aziz boleh diberi peluang untuk menjadi calon di negeri ini bagi memastikan kemenangan Barisan Nasional (BN).
“Kita juga mempunyai pemimpin muda yang hebat seperti Ketua Penerangan UMNO Malaysia merangkap Naib Ketua Pergerakan Pemuda UMNO Malaysia, Shahril Sufian Hamdan yang juga Penasihat Ekonomi Perdana Menteri yang boleh diketengahkan.
“Selangor juga mempunyai pemimpin muda yang boleh diketengahkan seperti Ketua Pemuda UMNO Selangor, Datuk Rizam Ismail dan Datuk Imran Tamrin,” katanya.
Mengulas lanjut Noh berkata, perlantikan bekas Ketua Penerangan Barisan Nasional (BN) Selangor, Isham Jalil dalam Majlis Tertinggi UMNO membuktikan pemimpin negeri ini bukan sahaja mendapat tempat dalam saf kepimpinan parti malahan boleh dipertimbangkan sebagai calon PRU-15. -KOSMO!ONLINE


2 maut, 4 cedera termasuk polis dalam insiden tembakan di Texas
Oleh KOSMO!

4 Julai 2022, 9:00 pm
BANDAR HALTOM, TEXAS – Seorang lelaki menembak mati dua individu serta mencederakan seorang lagi di samping tiga anggota polis dalam kejadian tembakan di negeri Texas, Amerika Syarikat, lapor agensi berita United Press International semalam.
Sarjan Rick Alexander daripada  Jabatan Polis Bandar Haltom dalam satu sidang akhbar berkata, pihaknya menerima panggilan kecemasan kira-kira pukul 6.45 petang (waktu tempatan) mengenai kejadian tembakan di alamat  Diamond Oaks Drive North.
Menurutnya, pemanggil talian kecemasan 911 yang digambarkan sebagai seorang warga emas itu mengalami kecederaan pada kaki akibat ditembak dan dijangka selamat.
“Suspek yang belum dikenal pasti kemudiannya menembak tiga anggota polis yang tiba di lokasi kejadian sebelum mereka  berbalas tembakan,” katanya.
Seorang anggota polis  mengalami kecederaan pada bahagian lengan kanan, jari dan kaki, manakala anggota  kedua ditembak di kedua-dua kakinya. Anggota polis ketiga pula ditembak pada bahagian atas paha.
Ketiga-tiga mereka kini dirawat di hospital, namun kecederaan mereka dianggap  tidak mengancam  nyawa.

Suspek kemudian ditemui dalam keadaan sudah tidak bernyawa akibat kesan tembakan, tidak jauh dari lokasi kejadian sebelumnya.
Polis turut menemui sepucuk senapang ala tentera dan pistol berhampiran  suspek, kata Alexander.
Dalam masa sama, pasukan penyiasat menemui mayat seorang wanita di dalam sebuah rumah di Diamond Oaks serta mayat seorang lelaki berhampiran sebuah motosikal di laluan masuk kediaman itu.
Hubungan antara suspek dengan ketiga-tiga mangsa masih belum dapat dijelaskan selain punca kejadian masih belum diketahui. – Agensi


Tuan Ibrahim terjah lokasi punca pencemaran bau
Oleh MOHD. HUSNI MOHD. NOOR

4 Julai 2022, 10:33 pm
DENGKIL – Bau kurang menyenangkan yang mengganggu penduduk sekitar Jenderam Hilir di sini, sejak beberapa hari lalu akhirnya mendapat perhatian Kementerian Alam Sekitar dan Air (KASA).
Petang tadi, menterinya, Datuk Seri Tuan Ibrahim Tuan Man turun padang bagi melihat sendiri punca pencemaran bau berkenaan.
Tuan Ibrahim meluangkan masa hampir setengah sejam bagi meninjau lokasi pencemaran bau itu yang dipercayai berpunca daripada bahan buangan kimia.
Menerusi rakamam video yang dikongsi, turut kelihatan puluhan tong berisi bahan kimia dipercayai dibuang di lokasi berkenaan.
Tuan Ibrahim menerusi hantaran di Facebook berkata, beliau menerima aduan daripada penduduk berhubung bau kurang tidak menyenangkan terutama pada waktu malam.
“Insya-Allah, esok saya akan kembali semula di sini untuk kemaskini hasil siasatan pencemaran di kawasan di Jenderam Hilir. Terima kasih JAS atas tindakan pantas,” katanya.

Sebelum ini, penduduk sekitar Dengkil terutama di Jenderam Hilir mendakwa diganggu bau kurang menyenangkan seperti bau hancing malah, ia makin teruk menjelang malam. – KOSMO! ONLINE


Pelajar selamatkan diri atas bumbung
Oleh NORLIDA AKMAR IDROS

4 Julai 2022, 10:22 pm
BALING – Sekumpulan pelajar sebuah sekolah agama di sini menyelamatkan diri dengan naik ke atas bumbung di kawasan sekolah tersebut dalam kejadian banjir kilat akibat limpahan arus deras Sungai Kupang pada petang ini.
Dalam kejadian kira-kira pukul 6 petang itu, beberapa kampung di mukim Kupang dan Bakai termasuk sekolah berkenaan ditenggelami banjir selepas air sungai melimpah.
Arus deras seperti kepala air itu menyebabkan beberapa rumah ranap dan dihanyutkan air.
Terdahulu, tular rakaman video memaparkan sekumpulan pelajar menunggu bantuan di atas bumbung dalam kawasan sekolah tersebut.
Pasukan penyelamat terdiri daripada anggota bomba, polis dan Angkatan Pertahanan Awam (APM) kini giat melakukan operasi mencari dan menyelamat mangsa.
Menurut kenyataan APM negeri, sebanyak dua mukim terlibat dalam kejadian banjir di sini iaitu mukim Kupang dan Bakai.
“Di mukim Kupang, dua kampung terlibat adalah Kampung Iboi dan Kampung Tanjung Luas sementara mukim Bakai pula adalah Kampung Sedim dan Jernang,” katanya.

Tambahnya, tiga pusat pemindahan sementara (PPS) dibuka iaitu di Sekolah Kebangsaan (SK) Iboi, Sheik Sheh dan Sekolah Menengah Kebangsaan (SMK) Jerai.
“Operasi menyelamat mangsa terperangkap masih giat dijalankan oleh semua agensi penyelamat,” katanya. – KOSMO! ONLINE.


‘Maaf otak saya tak dapat fikir apa-apa’ – Bapa suspek
Oleh KHAIRUL MOHD. ALI

4 Julai 2022, 10:10 pm
JOHOR BAHRU – Keluarga kepada suspek yang terlibat dalam pembunuhan melibatkan seorang ibu dan anak lelaki di Kampung Bakar Batu, di sini mengakui terkejut dengan kejadian yang berlaku.
Adik kepada suspek, Aiman Adam, 18, memberitahu, dia sedang bekerja di sebuah pusat beli-belah di bandar raya ini sebelum dimaklumkan berhubung kejadian terbabit pada kira-kira pukul 12 lebih.
“Saya sedang bekerja ketika itu, sebelum menerima panggilan telefon daripada ibu saya yang memberitahu ada sesuatu perkara berlaku dan dia meminta saya pulang ke rumah dengan segera.
“Apabila sampai, saya terkejut kerana kawasan berkenaan sudah dipenuhi dengan orang ramai, termasuklah sekumpulan pegawai polis,” katanya kepada Kosmo! ketika ditemui di lokasi kejadian, di sini hari ini.
Tambah Aiman, dia amat terkejut setelah mengetahui apa yang berlaku kerana abangnya yang berusia 26 tahun tidak dikenali dengan sikap panas baran atau mudah marah selama ini.
“Sebenarnya saya terkejut, kerana abang (suspek) bukan jenis pemarah orangnya, dia baik-baik sahaja dan saya tidak pernah dengar mereka ada sebarang masalah dalam perkahwinan,” katanya.

Tambah Aiman, abangnya itu merupakan anak sulung daripada tiga beradik dan menjadi harapan keluarga.
Sementara itu, bapa kepada suspek, Adam Abdullah, 55, yang ditemui pula hanya memberitahu dia tidak mahu memberikan sebarang komen berhubung perkara yang berlaku.
“Maaf, saya tidak mahu berikan sebarang komen kerana otak saya tidak dapat berfikir apa-apa ketika ini,” jelasnya.-KOSMO! ONLINE.


Lebih 280 penerbangan dibatalkan di Amerika Syarikat
Oleh KOSMO!

4 Julai 2022, 8:30 pm
WASHINGTON – Gangguan perjalanan udara di Amerika Syarikat (AS) berterusan semalam dengan lebih 280 penerbangan dibatalkan dan 2,751 yang lain tertangguh, lapor portal berita MailOnline semalam.
Bilangan itu termasuk syarikat United Airlines yang  membatalkan 53 penerbangan dan menangguhkan 183 penerbangan lain setakat pagi kelmarin.
Delta Airlines pula membatalkan 39 penerbangan dan menangguhkan 283 penerbangan lain. American Airlines turut membatalkan 26 penerbangan dan menangguhkan 391 penerbangan lagi.
Sekurang-kurangnya 209 penerbangan dibatalkan seawal pukul 10 pagi (waktu tempatan) kelmarin, manakala 938 penerbangan ditangguhkan, demikian menurut laman pemantauan FlightAware yang melaporkan bahawa 654 penerbangan di AS telah dibatalkan dan 5,860 ditangguhkan pada Sabtu lalu.
Masalah itu diburukkan dengan kejadian ribut petir di pantai timur dan barat negara itu pada Sabtu lalu.
Setiausaha Pengangkutan AS, Pete Buttigieg sebelum ini menyeru agar syarikat-syarikat penerbangan melakukan persiapan mencukupi berikutan pertambahan penerbangan pada hujung minggu.

“Syarikat penerbangan akan menawarkan bayaran balik untuk beberapa isu perjalanan dan anda boleh berunding mengenai perkara ini,” kata Buttigieg.
Kira-kira 48 juta orang dijangka melakukan perjalanan pada hujung minggu ini dengan Persatuan Automobil Amerika (AAA) menganggarkan 3.5 juta orang akan menaiki penerbangan.
Akan tetapi, bilangan sebenar penumpang penerbangan meningkat secara mendadak apabila Pentadbiran Keselamatan Pengangkutan menyaring lebih 2.1 juta penumpang di lapangan terbang di serata AS pada hari Sabtu sahaja. – Agensi


Perubahan dalam pengurusan perlu komitmen semua pihak – Radzi
Oleh EDDY AQMAL MOHAMED HAMIDI

4 Julai 2022, 9:54 pm
PUTRAJAYA – Menteri Kanan Pendidikan, Datuk Dr. Radzi Jidin menegaskan bahawa perubahan dalam pengurusan perlu diberi perhatian apabila menyentuh tentang transformasi dalam bidang pendidikan.
Beliau berkata, ia juga memerlukan komitmen dan kerjasama penuh daripada semua pihak dalam ekosistem pendidikan bagi menjayakan perubahan yang ingin dilaksanakan.
“Hari ini saya bersama-sama warga pendidikan dalam Majlis Perasmian Seminar Nasional Pengurusan dan Kepimpinan Pendidikan ke-29 di Institut Aminuddin Baki (IAB) cawangan Genting Highlands, Pahang.
“Saya gunakan ruang ini untuk berkongsi dengan pentadbir sekolah, pensyarah serta jemputan lain tentang hala tuju pendidikan negara, khususnya mengenai transformasi pendidikan,” katanya menerusi bebenang ciapan di laman Twitter hari ini.
Menurut Radzi, apabila menyentuh tentang transformasi, perkara penting yang perlu diberi perhatian adalah perubahan dalam pengurusan yang memerlukan komitmen dan kerjasama penuh daripada semua pihak dalam ekosistem pendidikan.
“Dalam konteks transformasi, pastinya ada kekangan yang dihadapi, namun kita perlu berusaha untuk melaksanakan perubahan mengikut kesesuaian dengan lingkungan kekangan yang ada secara kreatif dan inovatif.

“Ini demi menyediakan sistem pendidikan yang lebih berdaya saing dan seiring dengan keperluan semasa. Kami di sini untuk memberi sokongan kepada generasi akan datang,” ujar beliau.
Tambah beliau, organisasi yang hebat dan cemerlang tidak menjadikan kekangan sebagai halangan sebaliknya terus bekerja keras dan berusaha mengoptimumkan keberhasilan demi generasi pewaris negara.
“Tahniah kepada IAB atas penganjuran seminar yang amat bermakna ini.
“Semoga seminar dengan tema Kepimpinan Pendidikan Pasca Pandemik Covid-19 Dalam Melestarikan Kualiti Pendidikan ini berupaya membangunkan kepimpinan dan organisasi pendidikan yang berkualiti dan cemerlang,” katanya. – KOSMO! ONLINE.


Australia catat kes pertama difteria tekak dalam abad ini
Oleh KOSMO!

4 Julai 2022, 8:00 pm
CANBERRA – Kes pertama penyakit difteria tekak dikesan di negeri New South Wales (NSW), Australia melibatkan dua pesakit termasuk seorang kanak-kanak yang dimasukkan ke unit rawatan rapi, lapor laman berita Wion News semalam.
Seorang lagi pesakit dimasukkan ke hospital selepas dijangkiti penyakit itu yang merupakan pertama kali dilaporkan di NSW pada abad ini.
Difteria merupakan penyakit berjangkit dan boleh membawa maut. Ia menjangkiti tekak dan tonsil serta mengakibatkan pembentukan selaput berwarna putih kelabu pada kerongkong yang  seterusnya menyukarkan proses untuk menelan serta bernafas.
Unit Kesihatan Awam  mengesahkan kes pertama itu melibatkan seorang kanak-kanak berusia dua tahun di NSW, Sabtu lalu.
Semalam, seorang lagi kanak-kanak enam tahun yang dikatakan  kontak rapat keluarga pesakit pertama turut disahkan mendapat jangkitan tersebut.
Jangkitan difteria boleh menyebabkan leher membengkak, manakala toksin yang terbentuk oleh bakteria berisiko mencetuskan keradangan pada otot jantung dan saraf.

Pengarah Kesihatan Awam Pantai Utara, Paul Douglas berkata, tiada risiko berterusan penyakit itu bagi komuniti yang lebih meluas, namun setiap keluarga diminta berjaga-jaga dan menilai status imunisasi anak mereka.
“Difteria amat jarang berlaku di Australia disebabkan program imunisasi kanak-kanak kita yang telah lama dilaksanakan.
“Bagaimanapun, penyakit ini boleh menyebabkan gejala-gejala serius dan membawa maut,” katanya.
Vaksinasi difteria adalah percuma di Australia dan tersedia untuk kanak-kanak sejak usia enam minggu. – Agensi


Moratorium sewaan enam bulan kepada pengusaha makanan di IPTA
Oleh MOHD. HUSNI MOHD. NOOR

4 Julai 2022, 10:38 pm
PUTRAJAYA – Kementerian Pengajian Tinggi (KPT) melaksanakan moratorium bayaran sewaan enam bulan bermula daripada bulan ini kepada pengusaha dan penyedia perkhidmatan makanan di dalam kampus institusi pengajian tinggi awam (IPTA).
Menterinya, Datuk Seri Noraini Ahmad berkata, keputusan itu dibuat bagi memastikan tanggungan kos sewaan tersebut boleh diserap bagi menurunkan harga makanan dijual kepada pelajar.
Beliau berkata, pihaknya sedia maklum mengenai peningkatan harga barangan dalam negara yang turut memberi kesan kepada harga makanan di kampus sekali gus menggusarkan pelajar ketika ini.
“Kami sentiasa prihatin dan cakna terhadap kebajikan pelajar di Institusi Pendidikan Tinggi (IPT) bagi memastikan sesi pembelajaran dan pengajaran sepanjang pengajian mereka berjalan dengan lancar,” katanya menerusi kenyataan akhbar hari ini.
Katanya, KPT juga bersetuju dengan cadangan Majlis Perundingan Pelajar Kebangsaan (MPPK) untuk membentuk Jawatankuasa Tindakan Sara Hidup Siswa Keluarga Malaysia.
Noraini berkata, jawatankuasa itu akan dipengerusikan sendiri olehnya sekali gus menyelaras dan melaksana dasar, memantau kawalan harga barang dan perkhidmatan serta membentuk jaringan kolaborasi dengan pihak berkepentingan secara holistik.

Ujar beliau, jawatankuasa berkenaan turut disokong di peringkat institusi, melalui jawatankuasa yang dipengerusikan oleh Naib Canselor, Rektor atau Pengarah bagi memperkemas pelaksanaan ke atas keputusan dasar yang dibuat di peringkat KPT.
“Pada masa sama, KPT akan memperkasa inisiatif Food Bank Siswa dan [email protected] di IPT dengan kerjasama pelbagai kementerian, badan bukan kerajaan (NGO), syarikat korporat dan badan-badan persendirian.
“Food Basket Siswa Keluarga Malaysia pula akan diperkenalkan sebagai inisiatif tambahan yang akan menawarkan menu makanan berkualiti dengan harga siling RM3.50 bagi satu hidangan,” katanya.
Katanya, kemudahan pengangkutan pelajar dalam dan ke luar kampus akan turut ditambahbaik melalui penyediaan jadual pergerakan yang lebih kerap agar memudahkan dan menjimatkan masa perjalanan aktiviti harian pelajar. – KOSMO! ONLINE.


Kereta terbakar punca jalan sesak
Oleh NUR HUDA MUSA

4 Julai 2022, 10:16 pm
KUALA LUMPUR – Sebuah kereta dilaporkan terbakar sebelum terowong Bukit Bintang menghala ke Bulatan Kampung Pandan petang tadi.
Pusat Info Trafik Dewan Bandaraya Kuala Lumpur (DBKL) melalui Twitter rasminya tadi memaklumkan, kejadian tersebut menyebabkan lorong kanan terhalang dan trafik sesak.
“Sebuah kenderaan telah terbakar dalam kejadian di terowong Bukit Bintang, difahamkan polis trafik tiba di lokasi kejadian kira-kira pukul 6.50 petang.
“Kira-kira 7.02 petang pula, pihak bomba turut tiba di lokasi dan semua kenderaan dilencongkan ke Jejambat Langgak Golf,” katanya di sini tadi.
Difahamkan kereta tersebut telah ditunda ke lokasi selamat oleh tunda polis.
“Kerja-kerja pembersihan telah dijalankan oleh Renjer 01, 02 serta 05.

“Kerja pembersihan telah selesai kira-kira pukul 7.39 petang tadi dan terowong tersebut telah dibuka semula,” jelasnya. – KOSMO! ONLINE.


Jiran nampak suspek heret mangsa dalam keadaan berlumuran darah
Oleh KHAIRUL MOHD. ALI

4 Julai 2022, 9:30 pm
JOHOR BAHRU – Jiran kepada mangsa kejadian bunuh melibatkan seorang ibu dan bayi lelakinya yang berusia dua bulan trauma kerana melihat mangsa diheret suspek dalam keadaan berlumuran darah.
Mohd. Noor Haikal Ahmad Zaini, 14, memberitahu, ketika kejadian itu berlaku, dia sedang menunggu abangnya berhampiran lokasi kejadian untuk pergi ke sekolah.
Katanya, ketika sedang menunggu, dia ternampak suspek sedang mengheret wanita keluar daripada rumah kediaman mereka.
“Mula-mula, saya terdengar suara jeritan seorang lelaki daripada rumah tersebut, dua kali dia menjerit namun saya tidak dengar apa yang dijeritkan itu.
“Tidak lama kemudian, saya nampak suspek mengheret mangsa yang kelihatan sudah tidak bergerak, tetapi saya tidak tahu sama ada dia masih bernyawa atau tidak ketika itu.
“Kemudian suspek masuk kembali ke dalam rumah dan keluar bersama bayi pula yang sedang menangis teresak-esak ketika itu,” katanya ketika ditemui pemberita, di sini hari ini.

Tambah Mohd. Noor Haikal lagi, dia bagaimanapun tidak melihat suspek membunuh bayi tersebut kerana abangnya terus menggerakkan motosikal meninggalkan tempat kejadian kerana takut apa-apa berlaku.
Dalam pada itu, Ahmad Zaini Ismail, 39, pula memberitahu, dia mendengar suspek menjerit ‘kau apa hal’ dipercayai kepada mangsa wanita sebelum mengetahui kejadian yang berlaku melibatkan jirannya itu.
“Semalam, saya baharu sahaja membaiki kereta milik suspek, sebelum turut meluangkan masa berbual dengan suspek pada petang hari.
“Suspek juga kelihatan mendukung bayi lelaki yang baharu lahir seperti individu normal lain, tidak nampak sebarang tanda atau perkara yang pelik-pelik pula,” katanya yang bekerja sebagai seorang mekanik.
Sementara itu, seorang lagi jiran mereka, Rosmawati Ramli, 36, pula memberitahu, suspek berkelakuan sedikit pelik dengan membelanja pelanggan yang bersarapan di gerai makan miliknya, awal pagi semalam.
“Suspek memang kerap bersarapan di gerai ini, namun dia tidak pernah belanja sesiapa, cuma semalam ketika hendak membayar makanannya dia beritahu kepada saya untuk kira semuanya.
“Jadi semalam pertama kali dia berbuat demikian dengan membelanjakan lebih RM20 untuk membayarkan makanan pelanggan lain,” katanya yang mengusahakan gerai makanan di depan rumahnya.-KOSMO! ONLINE.


Pelanggan bank tanda giliran guna selipar, topi keledar
Oleh KOSMO!

4 Julai 2022, 7:30 pm
JAKARTA – Sebuah klip video di media sosial Indonesia memaparkan tindakan pelanggan sebuah bank yang menggunakan selipar dan topi keledar sebagai penanda giliran masing-masing, lapor laman berita Suara.com.
Video itu dimuat naik dalam akaun Instagram @nurdin_abdullah.
“Ketika menunggu giliran untuk mendapatkan nombor di bank. Supaya tidak bergaduh, ini cara berkesan dan menjimatkan tenaga,” demikian kapsyen pada video berkenaan.
Rakaman menunjukkan sebilangan pelanggan sedang beratur di hadapan sebuah bank. Bagaimanapun, satu barisan lain kelihatan berbeza daripada apa yang sering dilihat.
Hal ini demikian kerana bukan manusia yang beratur tetapi selipar dan topi keledar milik pelanggan bank berkenaan.
Ia disusun dengan teratur di hadapan bank tersebut sehingga membentuk satu barisan. Sementara itu, pelanggan-pelanggan tersebut dilihat duduk dengan santai berhampiran barisan itu ketika menunggu giliran mereka.

Video berkenaan mendapat perhatian netizen di ruangan komen.
“Ini baru barisan paling kemas dan tidak berpeluh,” kata seorang netizen.
“Kreatifnya, daripada menunggu dalam panas,” komen netizen lain. – Agensi


UPSI, pengusaha kantin laksana tiga inisiatif kawalan harga makanan
Oleh LUQMAN RIDHWAN MOHAMED NOR

4 Julai 2022, 6:51 pm
TANJUNG MALIM – Universiti Pendidikan Sultan Idris (UPSI) akan memperkenalkan Menu Keluarga Malaysia dalam usahanya bagi memastikan harga makanan ditawarkan adalah bersesuaian dengan semua peringkat kelompok pelajar.
Timbalan Naib Canselor (Hal Ehwal Pelajar dan Alumni), Profesor Madya Dr. Norkhalid Salimin berkata, usaha dilaksanakan secara bersama antara Bahagian Hal Ehwal Pelajar (BHEP) dan pengusaha kafeteria itu dapat memelihara kebajikan pelajar terutamanya dalam situasi ekonomi semasa yang menyaksikan harga makanan meningkat naik.
“Hasil perbincangan kami mengadakan kerjasama dengan pengusaha kafeteria di universiti untuk menyediakan Menu Keluarga Malaysia secepat mungkin sebagai usaha memastikan harga makanan yang ditawarkan adalah bersesuaian dengan semua peringkat kelompok pelajar,” katanya dalam satu kenyataan di sini hari ini.
Pada sama, beliau berkata, Menu Keluarga Malaysia akan menyediakan makanan dengan harga murah, dengan seleksi juadah disediakan mengikut kreativiti pengusaha kafeteria.
“Selain itu, UPSI akan mewujudkan Food Barakah Campaign iaitu menyediakan tabung khas di setiap kafe untuk pembeli menyumbangkan baki bayaran untuk membantu menampung dana kebajikan.
“UPSI juga bercadang mengadakan kempen “Tapau Kit, yang mana mahasiswa membawa bekas sendiri untuk membeli makanan dan pengusaha kafe bersetuju memotong harga makanan yang dibeli,” katanya.

Tambahnya, 80 peratus daripada pelajar UPSI adalah terdiri daripada keluarga B40.
“Langkah ini juga sebagai persediaan awal pihak UPSI dalam menerima semula kemasukan keseluruhan pelajar UPSI mulai Ogos bagi pelajar Diploma dan Oktober bagi pelajar Sarjana Muda dan pasca siswazah,” katanya.
Dalam pada itu, Timbalan Pendaftar Kanan BHEP, Maskana Ahmad memaklumkan bahawa program yang dicadangkan hasil mesyuarat hari ini bersama pengusaha kafetaria itu akan memanfaatkan hampir 27,000 orang pelajar UPSI mulai sidang akan datang.
Katanya, usaha murni yang dilaksanakan di UPSI itu juga selari dengan amanat Menteri Pengajian Tinggi 2022 bagi strategi ketujuh iaitu Menyemarak Semangat #KPTPRIHATIN. – KOSMO! ONLINE


Ismail Sabri dijadual berangkat ke Turki esok
Oleh EDDY AQMAL MOHAMED HAMIDI

4 Julai 2022, 6:46 pm
PUTRAJAYA – Perdana Menteri, Datuk Seri Ismail Sabri Yaakob dijadualkan bertemu dengan rakan sejawat beliau, Presiden Turki, Recep Tayyip Erdogan dalam lawatan rasmi sulung ke negara republik itu bermula esok hingga 8 Julai ini.
Kementerian Luar Negeri berkata, pertemuan sulung antara kedua-dua pemimpin itu akan memberikan peluang kepada mereka untuk meneliti perkembangan pelaksanaan Deklarasi Bersama mengenai Rangka Kerja Kerjasama Strategik yang dimeterai pada tahun 2014.
“Pertemuan itu juga bakal membuka peluang bagi kedua-dua pemimpin menerokai inisiatif baharu bagi meningkatkan kerjasama yang sedia terjalin dalam pelbagai bidang ke peringkat yang lebih tinggi.
“Antara perkara-perkara utama yang akan dibincangkan semasa Lawatan Rasmi dalam kolaborasi dua hala itu termasuklah kerjasama pasca Covid-19, pertahanan dan industri aeroangkasa serta usaha bersama dalam menangani isu-isu serantau dan antarabangsa yang berkepentingan bersama,” katanya dalam kenyataan hari ini.
Menurut kenyataan itu, Perdana Menteri juga akan bertemu dengan pemain-pemain utama industri Turki dalam usaha mengukuhkan kerjasama ekonomi dan membuka ruang juga peluang kepada kedua-dua negara untuk meneroka kerjasama baharu dalam pelbagai bidang.
“Sempena lawatan ini, kedua-dua negara juga dijangka akan memuktamadkan beberapa Memorandum Persefahaman dalam bidang pendidikan, kesihatan, media, komunikasi, pelancongan kesihatan dan kolaborasi perniagaan.

“Dalam pada itu, Perdana Menteri juga akan mengadakan sesi bersama Keluarga Malaysia di Istanbul semasa majlis makan tengahari yang dijadualkan esok,” katanya.
Jelas kenyataan itu, Perdana Menteri akan diiringi oleh Menteri Luar Negeri, Datuk Seri Saifuddin Abdullah; Menteri Kanan Perdagangan Antarabangsa dan Industri, Datuk Seri Azmin Ali dan Menteri Sains Teknologi dan Inovasi, Datuk Seri Dr. Adham Baba.
Pada tahun 2021, Turki merupakan rakan dagangan ke-3 terbesar Malaysia di rantau Asia Barat dengan perdagangan bernilai RM16.97 bilion (AS$4.09 bilion) dan projek-projek yang telah dilaksanakan bernilai RM444.59 juta (AS$130.91 juta). – KOSMO! ONLINE.


Penduduk terkejut kampung dilanda arus deras limpahan Sungai Kupang
Oleh NORLIDA AKMAR IDROS

4 Julai 2022, 7:36 pm
BALING – Penduduk di Kampung Masjid Iboi di sini terkejut apabila kawasan perkampungan tersebut dilanda banjir kilat dengan beberapa rumah dikatakan ranap dan hanyut dalam kejadian pada petang ini.
Rakaman siaran langsung Facebook oleh pemilik akaun, Mohd. Mokhtar Che Man memaparkan keadaan sungai yang deras dan melimpah ke kawasan rumah penduduk.
Dalam rakaman itu, pemilik akaun tersebut turut mendakwa terdapat rumah yang terletak di tebing sungai serta jambatan lenyap akibat dihanyutkan arus deras seperti kepala air.
Selain itu, turut kelihatan beberapa kenderaan, batang pokok dan tiang elektrik yang tersadai di beberapa lokasi di situ.
Pegawai Pertahanan Awam Daerah Baling, Sekretariat Jawatankuasa Pengurusan Bencana Daerah Baling, Kapten (PA) Rasidah Kassim berkata, pihaknya menerima panggilan berhubung kejadian pada pukul 6.27 petang.
“Kejadian banjir kilat ini melibatkan Kampung Iboi dan Kampung Tanjung Luas dalam mukim Kupang di sini.

“Kita masih menyiasat lanjut jumlah rumah yang terlibat dalam kejadian ini,” katanya di sini hari ini.
Katanya, hujan lebat selama tiga jam bermula pukul 2 petang menyebabkan air Sungai Kupang melimpah ke penempatan penduduk yang tinggal berdekatan tebing sungai.
“Sepasukan anggota Angkatan Pertahanan Awam (APM) Baling kemudian membuat tinjauan ke lokasi kejadian dan mendapati beberapa rumah dimasuki air susulan banjir kilat tersebut, tiada pusat pemindahan dibuka setakat ini,” tambahnya. – KOSMO! ONLINE.


Pemuzik jalanan belasah pelancong enggan beri wang
Oleh KOSMO!

4 Julai 2022, 6:00 pm
JAKARTA – Seorang pemuzik jalanan di kota Jogjakarta  membelasah seorang pelancong yang sedang makan kerana enggan memberikan wang kepadanya, lapor laman berita Suara.com hari ini.
Dalam kejadian  kelmarin, pemuzik jalanan berkenaan dikatakan membelasah pelancong tersebut yang sedang makan di sebuah gerai sekitar Hotel Harper.
“Baru sahaja terjadi tadi, seorang pemuzik jalanan memukul gadis yang sedang makan menggunakan batu besar kerana berang tidak diberikan wang,” demikian menurut keterangan pada satu hantaran di Facebook.
Hantaran tersebut turut memaklumkan bahawa tiada seorang pun individu lain yang berada di lokasi kejadian tampil membantu pelancong tersebut.
Pemuzik jalanan berkenaan akhirnya melarikan diri selepas mangsa melempar batu ke arahnya.
“Pada pendapat saya, pemuzik jalanan di sekitar kawasan Jalan Malioboro perlu diberi amaran agar berkelakuan sopan supaya tidak mengganggu ketenteraman para pelancong.

“Sikap mereka boleh merosakkan imej Jogjakarta sebagai kota pelancongan,” tambah hantaran tersebut.
Dalam pada itu, Ketua Perhubungan Awam Polis Jogjakarta, Asisten Komisioner Polis Timbul Sasana Raharja mengesahkan pihaknya sedia maklum mengenai insiden tersebut dan telah menemui mangsa.
Bagaimanapun Timbul berkata, mangsa enggan membuat laporan polis mengenai kejadian itu. – Agensi


Saksi pendakwaan beri keterangan sebab bimbang didakwa kes lain
Oleh NUZULSHAM SHAMSUDDIN

4 Julai 2022, 6:38 pm
KUALA LUMPUR – Seorang saksi pendakwaan berhubung kes penyelewengan wang Ahli Parlimen Muar, Syed Saddiq Syed Abdul Rahman, memberitahu Mahkamah Tinggi hari ini bahawa dia bersetuju memberi keterangan, kerana bimbang akan didakwa di mahkamah bagi kes lain.
Saksi pendakwaan ke-10, Abdul Hannaan Khairy, 29, yang juga bekas Exco Angkatan Bersatu Anak Muda (Armada) berkata, dia tidak mengingati berapa kali telah dipanggil hadir memberi keterangan ke pejabat Suruhanjaya Pencegahan Rasuah Malaysia (SPRM) berhubung kes itu namun, jelasnya, dia sudah beberapa kali hadir berbuat demikian.
Justeru, keadaan tersebut mendorongnya supaya rela menjadi saksi dan memberi keterangan dalam perbicaraan Syed Saddiq supaya dia tidak didakwa untuk kes-kes lain.
Ketika disoal balas oleh peguam Gobind Singh Deo yang mewakili Syed Saddiq hari ini saksi itu mengatakan ‘Ya’.
Terdahulu Abdul Hannaan menafikan yang dia sanggup memberi keterangan supaya tidak didakwa untuk kes lain, namun, Gobind sekali lagi merayu supaya saksi berlaku jujur dalam keterangannya.
“Tidak,” katanya ringkas.

Perbicaraan di hadapan Hakim Datuk Azhar Abdul Hamid bersambung lagi esok.
Terdahulu, Syed Saddiq sedang dibicarakan terhadap pertuduhan pindaan bersubahat dengan Rafiq melakukan pecah amanah dana berjumlah RM1 juta sebuah parti politik dengan menyalahgunakan dana tersebut.
Beliau dituduh melakukan kesalahan itu di CIMB Bank Berhad, Tingkat Bawah, Menara CIMB KL Sentral, Jalan Stesen Sentral 2, di sini pada 6 Mac 2020.
Tertuduh didakwa mengikut Seksyen 406 Kanun Keseksaan dibaca bersama Seksyen 109 yang memperuntukkan penjara maksimum 10 tahun dengan sebatan serta boleh dikenakan denda, jika sabit kesalahan. (pertuduhan pindaan kedua)
Syed Saddiq juga didakwa atas pertuduhan pindaan  menyalahgunakan harta RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq Hakim melupuskan wang tersebut.
Perbuatan itu didakwa dilakukan di Maybank Banking Berhad, Taman Pandan Jaya di sini antara 8 April sehingga 21 April 2018.
Bagi kesalahan itu, tertuduh didakwa mengikut Seksyen 403 Kanun Keseksaan yang membawa hukuman penjara tidak kurang enam bulan dan tidak lebih lima tahun dengan sebatan dan boleh dikenakan denda, jika sabit kesalahan.
Syed Saddiq turut didakwa atas dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 di dalam akaun Maybank Islamic Berhad miliknya ke dalam akaun Amanah Saham Bumiputera miliknya, yang merupakan hasil daripada aktiviti haram.
Kejadian itu didakwa dilakukan di Jalan Persisiran Perling, Taman Perling, Johor pada 16 Jun dan 19 Jun 2018. – KOSMO! ONLINE


Ekosistem ekonomi digital negara bergerak selangkah melalui Malaysia Digital
4 Julai 2022, 7:47 pm
KUALA LUMPUR – Rangka kerja inisiatif baharu yang dikenali sebagai Malaysia Digital atau MD telah dibangunkan dengan berpandukan kepada tiga prinsip utama bertujuan merancakkan lagi ekonomi digital negara.
Perdana Menteri, Datuk Seri Ismail Sabri Yaakob berkata, tiga prinsip utama tersebut adalah Fleksibiliti, Ketangkasan dan Relevansi.
Menurutnya, MD menerusi projek mangkin MD atau PEMANGKIN akan berfungsi secara holistik dalam mentransformasikan ekosistem ekonomi digital negara menerusi tiga keutamaan strategik.
“Strategik pertama adalah membantu memacu adaptasi digital dalam kalangan usahawan muda, syarikat dan rakyat.
“Strategi kedua pula bagi menyokong syarikat teknologi tempatan untuk menjadi ‘Juara Malaysia’ berjaya di peringkat antarabangsa, manakala ketiga pula bagi menarik pelaburan bernilai tinggi,” ujarnya ketika berucap pada Majlis Pelancaran Malaysia Digital-KKOM di Pusat Konvensyen Kuala Lumpur (KLCC), di sini hari ini.
Jelas beliau, pihaknya yakin menerusi keutamaan berkenaan, MD akan memacu lebih banyak program berimpak tinggi dan memberi impak langsung serta segera, khususnya kepada Keluarga Malaysia.

Pada masa sama, Ismail Sabri yang juga Ahli Parlimen Bera memberitahu, bagi memastikan pelaksanaan MD dapat dilakukan secara lebih berkesan, Kabinet telah bersetuju agar Kementerian Komunikasi dan Multimedia Malaysia (K-KOMM) menubuhkan Jawatankuasa Koordinasi Malaysia Digital atau MD-CC untuk menyelaras tadbir urus dan operasinya, seperti penganugerahan Status Malaysia Digital (MD).
“Menyedari bahawa peranan industri adalah sama penting untuk memastikan pelaksanaan yang berimpak tinggi, kerajaan juga telah menekankan kepentingan penglibatan para pemain industri, pihak pemegang taruh dan juga
masyarakat dalam pelaksanaan pelbagai dasar negara, iaitu melalui pendekatan keseluruhan negara atau whole-of-nation approach.
“Oleh itu, saya telah sarankan agar pihak MDEC mewujudkan sebuah platform khusus untuk memberi peluang kepada pemain industri agar dapat mengambil bahagian secara berterusan dan memberikan maklum balas yang wajar sepanjang pelaksanaan MD.
“Saya yakin, dengan kerjasama dan muafakat pelbagai pihak, inisiatif MD ini akan dapat dilaksanakan dengan jayanya dan kerajaan juga akan memberi tumpuan sepenuhnya agar ia dapat dilaksanakan dengan lancar,” ujarnya. -KOSMO! ONLINE.


MAIM naikkan bantuan wang bulanan, kit makanan
Oleh DIYANATUL ATIQAH ZAKARYA

4 Julai 2022, 7:31 pm
MELAKA – Majlis Agama Islam Melaka (MAIM) akan terus menaikkan jumlah bantuan zakat bagi wang bulanan dan kit makanan mengikut sasaran kutipan zakat RM113 juta, pada tahun hadapan.
Timbalan Pengerusinya Datuk Md. Rawi Mahmud berkata, kenaikan itu telah mula dilaksanakan pada Aidilfitri lalu dengan pertambahan RM50 bagi bantuan wang bulanan dan RM10 kit makanan.
“Bermula Aidilfitri lalu, kita telah naikkan jumlah wang bantuan bulanan daripada RM200 kepada RM250 dan kit makanan RM40 ke RM50.
“Kita akan terus menaikkan jumlah bantuan ini mengikut kutipan zakat yang diperolehi dan kita sasarkan untuk mengutip RM113 juta pada tahun hadapan,” katanya.
Beliau berkata demikian ketika ditemui pada Majlis Penyerahan Sumbangan Aidiladha Peringkat Kota Melaka yang disempurnakan oleh Ahli Dewan Undangan Negeri (ADUN) Telok Mas, Datuk Abdul Razak Abdul Rahman, di Masjid Kampung Hulu, hari ini.
Mengulas lanjut beliau berkata, kenaikan yang dibuat pada tahun ini membabitkan kira-kira lima peratus menerusi hasil kutipan RM105 juta.

Katanya, bantuan itu diagihkan kepada lebih 9,000 penerima bantuan MAIM di negeri ini.
Media sebelum ini melaporkan, Pakar Kewangan Islam, Tan Sri Dr. Mohd. Daud Bakar berpandangan bantuan zakat perlu dinaikkan dengan mengambil kira kadar inflasi semasa dan peningkatan kos sara hidup ketika ini.
Mohd. Daud yang juga Pengerusi Majlis Agama Islam Wilayah Persekutuan (MAIWP) berkata, langkah itu bagi memastikan rakyat yang tergelincir ke kelompok asnaf dapat dibantu. – KOSMO! ONLINE.


Budak lelaki menangis ikan keli peliharaan kena goreng
Oleh KOSMO!

4 Julai 2022, 7:00 pm
JAKARTA – Sebuah klip video di media sosial Indonesia memaparkan seorang kanak-kanak lelaki menangis apabila mengetahui ikan keli goreng yang dimakan adalah ikan peliharaannya yang mati, lapor laman berita Suara.com.
Video itu dimuat naik dalam akaun Instagram @underc0ver.id.
Dalam video tersebut, kanak-kanak lelaki itu menangis apabila mendapati lauk yang dimakannya adalah seekor ikan keli.
Perakam video itu menjelaskan bahawa ikan kelinya sudah mati dan digoreng ibunya untuk dimakan.
Mendengar penjelasan bapanya, budak lelaki itu menangis dan berkata, dia mahu melihat kubur ikan keli peliharaannya.
Dia tidak mahu makan setelah mendengar penjelasan tersebut.

Video tersebut mendapat perhatian netizen di ruangan komen.
“Ikan keli dah tenang dalam perut kamu adik,” kata seorang netizen.
“Tangannya terus menggeletar ketika pegang ikan keli itu,” komen netizen lain. – Agensi


Ahli keluarga kelar wanita, bayi ditahan dalam keadaan bogel
Oleh KHAIRUL MOHD. ALI

4 Julai 2022, 6:30 pm
JOHOR BAHRU – Suspek lelaki yang dipercayai membunuh ahli keluarganya yang merupakan seorang wanita dan bayi lelakinya telah ditahan polis dalam keadaan berbogel di sekitar Permas Jaya, di sini kira-kira pukul 2.45 petang hari ini.
Ketua Polis Daerah Johor Bahru Selatan, Asisten Komisioner Raub Selamat berkata, pihaknya turut merampas sebilah pisau pemotong beserta sebuah motosikal yang dinaiki suspek.
Menurut beliau, tangkapan terhadap suspek dibuat ekoran satu laporan polis berhubung kejadian bunuh melibatkan seorang ibu berusia 26 tahun dan seorang bayi lelaki.
“Hasil siasatan awal mendapati kejadian bunuh itu dipercayai berlaku pada pukul 12.30 tengah hari, di sebuah rumah di kawasan Bakar Batu.
“Kes berkenaan disiasat mengikut Seksyen 302 Kanun Keseksaan dan jika sabit kesalahan boleh dijatuhkan hukuman mati,” katanya dalam satu kenyataan, di sini hari ini.
Tambah beliau, sehubungan itu orang awam yang mempunyai sebarang maklumat berhubung kejadian itu boleh menghubungi Pegawai Penyiasat di talian 013-4472909 untuk membantu siasatan polis.

Terdahulu, beberapa rakaman video telah tular di media sosial menunjukkan seorang lelaki menunggang motosikal dalam keadaan berbogel.
Rakaman tersebut dipercayai dibuat selepas suspek melakukan perbuatan jenayah tersebut.-KOSMO! ONLINE.


Agong berkenan melawat Mindef
Oleh NUR HUDA MUSA

4 Julai 2022, 5:40 pm
PETALING JAYA – Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan mencemar duli mengadakan lawatan rasmi ke Kementerian Pertahanan (Mindef) hari ini.
Mindef dalam satu kenyataan berkata, keberangkatan tiba Seri Paduka Baginda di Wisma Pertahanan telah disambut oleh Menteri Kanan Pertahanan, Datuk Seri Hishammuddin Tun Hussein; Timbalan Menteri Pertahanan, Datuk Seri Ikmal Hisham Abdul Aziz; Ketua Setiausaha Kementerian Pertahanan, Datuk Seri Muez Abd. Aziz, Panglima Angkatan Tentera Jeneral Tan Sri Datuk Seri Affendi Buang serta Pegawai-pegawai Kanan Kementerian dan Angkatan Tentera Malaysia (ATM).
Yang di_pertuan Agong ketika mencemar duli ke Wisma Pertahanan hari ini
“Sebaik keberangkatan tiba, Seri Paduka Baginda telah menerima Tabik Hormat Diraja dan memeriksa Kawalan Kehormatan Utama dari Batalion Pertama Rejimen Askar Melayu Diraja terdiri daripada empat pegawai serta 103 anggota yang diketuai oleh Mej Nurul Fauzan Md Sabri.
“Di dalam sesi lawatan itu juga, Seri Paduka Baginda berkenan menerima sembah taklimat dari Pegawai- pegawai Kanan Kementerian Pertahanan dan ATM berkenaan Pelan Pemulihan Aset Littoral Combat Ship (LCS), Pindaan Akta Lembaga Tabung Angkatan Tentera (LTAT), agenda memperkasakan Veteran ATM dan Pengoperasian Pasukan Udara Tentera Darat (PUTD),” katanya di sini hari ini.
Menurut kenyataan itu lagi, lawatan rasmi ke Mindef itu adalah merupakan julung kali dizahirkan Seri Paduka Baginda ke atas organisasi Kementerian-Kementerian di Malaysia sejak ditabalkan sebagai KDYMM Seri Paduka Baginda Yang di-Pertuan Agong Ke-16.
“Mindef dan ATM menjunjung kasih di atas kesudian Seri Paduka Baginda selaku Pemerintah Tertinggi Angkatan Tentera Malaysia mencemar duli mengadakan lawatan rasmi ke Mindef,” katanya. – KOSMO! ONLINE.


Warga emas maut digilis lori pasir
Oleh DIYANATUL ATIQAH ZAKARYA

4 Julai 2022, 4:21 pm
MELAKA – Seorang wanita warga emas maut selepas digilis sebuah lori membawa muatan pasir dalam kemalangan di persimpangan lampu isyarat Taman Mutiara, di sini, hari ini.
Dalam kejadian kira-kira pukul 9.40 pagi, mangsa S. S. Chandra, 60, dilaporkan meninggal dunia ketika mendapatkan rawatan di Hospital Melaka.
Ketua Polis Daerah Alor Gajah, Superintendan Arshad Abu berkata, ketika kejadian mangsa yang menunggang motosikal jenis Honda dalam perjalanan dari arah Taman Mutiara menghala ke Pengkalan.
“Setiba di lokasi motosikal mangsa dipercayai telah bergesel dengan sebuah lori dari arah sama menyebabkan terjatuh lalu digilis kenderaan berat itu.
“Akibat kemalangan itu mangsa telah mengalami kecederaan parah pada bahagian kaki dan disahkan meninggal dunia ketika mendapatkan rawatan di Hospital Melaka,” katanya.
Mengulas lanjut beliau berkata, hasil pemeriksaan di tempat kejadian terdapat serpihan kenderaan dan kesan calar di permukaan jalan.

Katanya, kes disiasat mengikut Seksyen 41(1) Akta Pengangkutan Jalan 1987.-KOSMO! ONLINE


Lelaki Thailand sesak nafas, dikejarkan ke hospital selepas ambil ganja
Oleh KOSMO!

4 Julai 2022, 5:05 pm
BANGKOK – Seorang lelaki di Thailand dilaporkan mengalami serangan panik selepas menghisap ganja di Pantai Pattaya semalam, lapor laman berita Thaiger.
Lelaki dikenali sebagai Seksan, 29, itu turut mengalami gejala  luar biasa akibat daripada aktiviti terlarang tersebut.
Menurut Seksan, dia pernah menghisap ganja sekali dalam seumur hidupnya beberapa tahun lalu.
Selepas kerajaan Thailand membenarkan penggunaan bahan terlarang  itu, Seksan terdetik untuk  menikmati suasana malam di tepi pantai dengan membeli ganja daripada seorang peniaga di situ.
Bagaimanapun,  selepas menghabiskan separuh bahan tersebut, dia berasa sesak dada dan pening lantas terpaksa meminta bantuan orang ramai.
Polis Pattaya dimaklumkan bahawa Seksan mengalami masalah pernafasan, penglihatan, keresahan dan loya dan sesak nafas.

Anggota penyelamat yang tiba kemudian memberi bantuan awal kepada lelaki itu di lokasi kejadian  sebelum membawanya ke hospital terdekat untuk rawatan lanjut. – Agensi


12 mayat tragedi kapal karam di Laut China Selatan ditemui
Oleh KOSMO!

4 Julai 2022, 5:50 pm
BEIJING – Sebanyak 12 mayat ditemui susulan insiden sebuah yang kapal karam di Laut China Selatan pada hujung minggu lalu yang menyaksikan 30 anak kapal hilang, kata pihak berkuasa China hari ini.
Pengumuman dibuat beberapa hari selepas kapal kejuruteraan itu rosak teruk dan putus dua di sebuah lokasi sekitar 296 kilometer ke barat daya Hong Kong beberapa hari lalu semasa ribut taufan melanda.
“Setakat pukul 3.30 petang (waktu tempatan) hari ini, pasukan penyelamat menemui 12 mayat disyaki mangsa yang lemas, di kawasan sekitar 92 kilometer dari lokasi kapal berkenaan tenggelam,” kata Pusat Mencari dan Menyelamat Maritim Guangdong dalam satu kenyataan hari ini.
Seramai tiga orang telah diselamatkan kelmarin dan seorang lagi awal pagi ini, demikian menurut media pemerintah China, menjadikan 26 orang masih hilang.
Taufan Chaba terbentuk di bahagian tengah Laut China Selatan tengah hari kelmarin dan tiba di daratan di wilayah Guangdong, selatan China.
Pasukan penyelamat Hong Kong mendapat makluman tentang kemalangan itu pukul 7.25 pagi Jumaat lalu dan menemui kapal itu berhampiran pusat taufan tersebut di mana keadaan cuaca buruk  menjadikan operasi menyelamat sukar serta berbahaya.

Pada masa ini,  sebanyak tujuh pesawat, 246 bot dan 498 bot nelayan telah dikerah untuk mencari baki mangsa yang hilang. – AFP


Dua sekolah di Putrajaya kembali beroperasi satu sesi
Oleh EDDY AQMAL MOHAMED HAMIDI

4 Julai 2022, 4:02 pm
PUTRAJAYA – Operasi dua buah sekolah iaitu Sekolah Kebangsaan Putrajaya Presint (SKPP) 11(3) dan SKPP 18(1) di sini telah kembali dijalankan secara satu sesi bermula hari ini.
Menteri Kanan Pendidikan, Datuk Dr. Radzi Jidin berkata, beliau dimaklumkan tentang perubahan tersebut pada petang semalam dan telah mengambil kesempatan untuk meninjau sendiri operasi di kedua-dua sekolah itu pagi tadi.
“Petang semalam saya dimaklumkan bahawa sesi persekolahan di SKPP 11(3) dan SKPP 18(1) akan kembali dijalankan secara satu sesi bermula pagi ini, iaitu 4 Julai 2022.
“Jadi, saya ambil kesempatan awal pagi tadi untuk meninjau operasi di sekolah tersebut. Ini pastinya berita baik buat seluruh warga sekolah serta ibu bapa dan murid yang telah mengikuti sesi persekolahan dua sesi sejak Mac lepas,” katanya menerusi satu ciapan di laman Twitter hari ini.
Jelas beliau, Kementerian Pendidikan (KPM) akan mengikhtiarkan yang terbaik dalam memastikan infrastruktur sekolah digunakan secara optimum agar dapat beroperasi dengan lancar.
“Semoga keadaan ini membantu pelaksanaan pembelajaran yang lebih kondusif kepada seluruh warga sekolah, khususnya anak-anak generasi pewaris negara,” ujar beliau. – KOSMO! ONLINE


Tumbuk rakan gara-gara dikasari semasa main futsal
Oleh NUR SYAZWANA MANSOR

4 Julai 2022, 5:25 pm
SUNGAI PETANI – Seorang lelaki bertindak menumbuk rakannya gara-gara tidak berpuas hati kerana dikasari ketika bermain futsal di Bakar Arang di sini semalam.
Kejadian kira-kira pukul 9 malam itu berlaku sejurus kedua-dua mereka selesai bermain futsal di gelanggang futsal tersebut.
Ketua Polis Daerah Kuala Muda, Asisten Komisioner Zaidy Che Hassan berkata, kejadian berlaku
akibat rasa tidak puas hati apabila salah seorang daripada mereka bertindak memegang leher rakannya sebelum rakannya itu membalas dengan satu tumbukan di muka.
Katanya, suasana kelihatan sedikit kecoh apabila rakan-rakan yang lain cuba meleraikan pergaduhan tersebut sebelum polis tiba di lokasi kejadian.
“Hasil siasatan awal mendapati kedua-dua mereka merupakan kenalan rapat dan masing-masing bekerja sebagai operator kilang serta tiada sebarang rekod jenayah,” katanya di sini hari ini.
Beliau berkata, siasatan juga mendapati tiada sebarang penglibatan geng kongsi gelap dalam pergaduhan tersebut.

“Kedua-dua mereka bersetuju untuk menyelesaikan kes itu dan tiada sebarang tindakan lanjut dilakukan dengan kes dianggap selesai,” ujarnya. – KOSMO! ONLINE


Genting Dream pula berlabuh di P. Pinang esok
Oleh SAFINA RAMLI

4 Julai 2022, 4:26 pm
GEORGE TOWN – Terminal Swettenham Pier Cruise (SPCT) akan menerima persinggahan kapal persiaran kedua esok selepas kapal Spectrum of the Seas singgah di situ Sabtu lalu susulan pembukaan kembali aktiviti pelayaran domestik dan antarabangsa.
Pengerusi Suruhanjaya Pelabuhan Pulau Pinang (SPPP), Datuk Tan Teik Cheng berkata, kapal persiaran Genting Dream yang dimiliki oleh Resort World Cruises akan berlabuh di SPCT seawal pukul 8 pagi.
“Esok, Pulau Pinang akan menyaksikan dua buah kapal persiaran berlabuh di SPCT di mana kapal-kapal tersebut adalah Spectrum of the Seas dan Genting Dream,” katanya dalam kenyataan di sini hari ini.
Sabtu lalu, SPCT menerima persinggahan kapal persiaran antarabangsa yang pertama iaitu Spectrum of The Seas milik Royal Carribean Cruises Ltd. (RCCL) setelah dua tahun aktiviti pelayaran antarabangsa dihentikan di Malaysia susulan penularan wabak Covid-19.
Menurutnya, Genting Dream akan membawa seramai 3,325 penumpang manakala Spectrum of the Seas pula membawa 3,327 penumpang ke Pulau Pinang.
”Kemasukan 6,652 pelancong ini ke Pulau Pinang akan merancakkan lagi industri pelancongan dan usaha memulihkan ekonomi negeri dan negara dapat dilaksanakan dengan lebih cepat,” katanya.- KOSMO! ONLINE


Kos operasi meningkat punca kenaikan harga tiket feri Lumut-Pangkor
Oleh SHAMSUL KAMAL AMARUDIN

4 Julai 2022, 4:33 pm
LUMUT – Peningkatan kos keseluruhan operasi termasuk minyak, penyelenggaraan dan kos alat ganti komponen jentera feri menjadi sebab harga tambang feri dari Jeti Lumut dan Marina Island ke Pulau Pangkor dinaikkan mulai 1 Julai lalu.
Operator Feri Jeti Lumut, Rositah Abdul Razak berkata, syarikat feri mengambil kira faktor harga minyak, penyelenggaraan dan penambahbaikan sistem keselamatan jentera sebelum mengambil keputusan menaikkan harga tiket RM3 bagi perjalanan sehala.
“Setiap feri menggunakan minyak kategori industri berharga RM5.30 seliter dan boleh mencecah RM6 seliter berdasarkan situasi global semasa ketika ini.
“Setiap trip perjalanan pergi dan balik feri memerlukan antara 170 hingga 200 liter minyak diesel. Ketika ini laluan Lumut ke Pangkor mempunyai 15 feri yang mampu membawa maksimum 288 penumpang dengan setiap feri mempunyai dua enjin utama,” katanya ketika dihubungi hari ini.
Berkuat kuasa Jumaat lalu, tambang feri ke Pulau Pangkor dinaikkan kepada RM10 bagi perjalanan sehala untuk dewasa atau RM20 untuk pergi balik, manakala kanak-kanak RM5.50 sehala atau RM11 pergi balik, berbanding sebelum ini tiket sehala dewasa RM7 atau RM14 pergi balik dan kanak-kanak RM2.50 sehala atau RM5 pergi balik.
Bagaimanapun, penduduk pulau bebas cukai itu masih menikmati harga sama iaitu RM6 seorang untuk perjalanan pergi balik.- KOSMO! ONLINE


[VIDEO] Lelaki kelar leher wanita habis pantang, bayi 44 hari
Oleh MOHD SHARKAWI LONDING dan KHAIRUL MOHD. ALI

4 Julai 2022, 5:11 pm
JOHOR BAHRU – Seorang lelaki tergamak bertindak kejam apabila sanggup mengelar leher seorang wanita yang baru habis pantang serta bayi berusia 44 hari dalam satu kejadian di sebuah rumah di Jalan Dewasa, Bakar Batu, di sini, tengah hari hari ini.
Dalam kejadian kira-kira pukul 12 tengah hari itu, mangsa, Hajar Nursyahirin Rosman, 26, dan bayi, Hans Mohd. Thakif Amir, 44 hari ditemui berlumuran darah serta kesan kelar pada leher di luar rumah teres yang didiami wanita itu.
Difahamkan, sejurus melihat wanita dan bayinya berlumuran darah, suspek yang berusia 24 tahun melarikan diri dengan menaiki sebuah motosikal dalam keadaan berbogel.
Menurut bapa mangsa, Rosman Ahmad, 58, dia menyedari kejadian yang menimpa anak ketiga dari enam beradik itu setelah diberi tahu anak sulung.
“Anak sulung saya telefon beri tahu ada masalah dekat rumah ini, saya terus bergegas ke rumah anak saya (Hajar Nursyahirin), terkejut tengok cucu dan ibunya terbaring dengan berlumuran darah di halaman rumah.
“Kami terus periksa dan dapati ada kesan tikaman pada leher kedua-duanya,”katanya ketika ditemui Kosmo! di sini hari ini.

Menurut Rosman, Hans Mohd. Thakif merupakan cucu keempat dan anak sulung kepada wanita itu yang baharu melangsungkan perkahwinan pada Ogos tahun lalu.
Jelasnya, Hajar Nursyahirin dan keluarga merancang untuk mengadakan majlis akikah sempena menyambut kelahiran bayi sulung itu selain mengadakan majlis resepsi perkahwinan.
“Mereka akad nikah pada 21 Ogos 2021, masa itu tak buat majlis sebab PKP (Perintah Kawalan Pergerakan), jadi kami rancang nak buat majlis akikah sekali.
“Semua sudah siap tunggu harinya sahaja, tarikh majlisnya pada 24 Julai ini,”katanya.
Sementara itu, Ketua Polis Daerah Johor Bahru Selatan, Asisten Komisioner Raub Selamat mengesahkan kejadian itu.
Katanya, kes disiasat mengikut Seksyen 302 Kanun Keseksaan.-KOSMO! ONLINE


PDRM, ATM sedia gempur kilang minyak masak, sempadan negara
Oleh MOHD RIDZAUDDIN ROSLAN

4 Julai 2022, 4:50 pm
PUTRAJAYA- Kerajaan akan mengerahkan pihak penguatkuasa terdiri daripada Polis Diraja Malaysia (PDRM) dan Angkatan Tentera Malaysia (ATM) untuk menggempur kilang pembungkusan minyak masak dan sempadan negara bagi memastikan tiada penyelewengan bahan subsidi itu.
Perdana Menteri, Datuk Seri Ismail Sabri Yaakob berkata, langkah itu yang turut melibatkan penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) dilaksanakan bagi memastikan peruntukan subsidi minyak masak bernilai RM4 bilion tahun ini tidak tiris.
“Tindakan tegas termasuk membatalkan kuota dan lesen yang telah diberikan kepada pengilang dan pembungkus akan diambil dalam usaha menangani ketirisan pengedaran minyak masak bersubsidi.
“Perangkaan semasa menunjukkan edaran minyak masak paket bersubsidi di dalam negara berjumlah 60,000 metrik tan sebulan adalah melebihi daripada penggunaan isi rumah dalam negara,” katanya dalam satu kenyataan di sini tadi.
Terdahulu, Ismail Sabri mempengerusikan mesyuarat Majlis Tindakan Kos Sara Hidup Negara (NACCOL) yang dihadiri beberapa Menteri Kabinet dan wakil jabatan termasuk Jabatan Perangkaan Malaysia dan Persatuan Rantaian Peruncit Malaysia.
Perdana Menteri berkata, hasil daripada mesyuarat itu, Kabinet telah membuat keputusan untuk melaksanakan operasi pengauditan dan pemutihan secara komprehensif meliputi 22 pengeluar dan 305 premis pembungkusan semula minyak masak paket di seluruh negara.

“Operasi itu bertujuan mendapatkan status sebenar mengenai jumlah minyak masak paket yang dikeluarkan oleh syarikat pengeluaran dan pembungkusan serta maklumat lengkap penerima minyak masak bersubsidi itu,” katanya. -KOSMO! ONLINE


1.7 juta orang dikurung di wilayah Anhui
Oleh KOSMO!

4 Julai 2022, 3:30 pm
BEIJING – Sejumlah 1.7 juta orang dikenakan perintah berkurung di wilayah Anhui, tengah China, di mana pihak berkuasa melaporkan hampir 300 kes baharu hari ini dalam wabak terbaharu yang menguji pendekatan toleransi sifar pemerintah terhadap Covid-19.
China adalah kuasa ekonomi utama terakhir yang melaksanakan strategi sifar Covid dengan menguatkuasakan arahan pengasingan ketat dan kempen ujian saringan besar-besaran.
Wabak di Anhui itu berlaku ketika ekonomi China mula pulih daripada perintah berkurung lebih sebulan di Shanghai dan ibu kota, Beijing.
Dua daerah di wilayah berkenaan iaitu Sixian dan Lingbi mengumumkan perintah berkurung pada minggu lalu dengan lebih 1.7 juta penduduk dibenarkan meninggalkan kediaman mereka hanya untuk menjalani ujian saringan.
Rakaman daripada badan penyiaran rasmi, CCTV memaparkan jalan-jalan lengang di Sixian pada hujung minggu lalu dan orang ramai berbaris untuk ujian saringan massa keenam dalam tempoh beberapa hari.
Wilayah itu melaporkan sebanyak 287 jangkitan hari ini, termasuk 285 orang yang tidak mengalami apa-apa simptom, demikian menurut Suruhanjaya Kesihatan Nasional China, menjadikan jumlah kes Covid-19 keseluruhan meningkat lebih 1,000.

Wilayah jirannya, Jiangsu juga melaporkan 56 jangkitan tempatan baharu melibatkan empat buah bandar hari ini. – AFP


Tular video lelaki bogel tunggang motosikal
Oleh KOSMO!

4 Julai 2022, 3:56 pm
PETALING JAYA – Satu rakaman video memaparkan seorang lelaki menunggang motosikal dalam keadaan berbogel tular di media sosial petang ini.
Bagaimanapun waktu serta di mana lokasi kejadian itu berlaku tidak dapat dipastikan.
Kejadian berkenaan tular di media sosial selepas satu video berdurasi 16 saat yang dirakam seorang pemandu dikongsi di laman sosial Facebook.
Melalui video itu juga, dapat dilihat lelaki tersebut menunggang motosikal di lorong tengah lebuh raya tanpa memakai topi keledar.
Tinjauan di ruang komen mendapati rata-rata pengguna media sosial terkejut dengan tindakan lelaki itu yang turut dianggap berbahaya.
“Telanjang satu hal, bawa motosikal tengah-tengah jalan dengan tak pakai helmet. Jadi apa-apa nanti pasti susahkan orang lain,” kata Izzat.

“Risau kalau pemandu lain terkejut kemudian panik bila nampak abang ini. Harap polis dapat tangkap,” kata Roslaili.
“Macam-macam perangai orang sekarang ini. Harap polis tangkap, kalau budak-budak nampak satu hal pula ibu bapa nak kena jelaskan,” kata Siti.
Sehingga kini, video berkenaan telah ditonton lebih 97,000 kali dan dikongsi lebih 1,500 kali di Facebook. – KOSMO! ONLINE


Sultan Selangor pandang serius gejala pepecahan Orang Melayu
Oleh ISKANDAR SHAH MOHAMED

4 Julai 2022, 3:31 pm
SHAH ALAM – Sultan Selangor, Sultan Sharafuddin Idris Shah memandang serius gejala perpecahan di kalangan orang Melayu terutama pemimpin politik Melayu.
Baginda bertitah, perbalahan dilhat amat ketara ketika ini, boleh mengancam perpaduan, keharmonian hidup rakyat pelbagai kaum serta kestabilan politik di negara ini.
Beta menegaskan tidak berhasrat untuk mencampuri urusan politik dan pentadbiran negara.
“Walaubagaimana pun, Beta merasa bertanggungjawab untuk memberi nasihat dan pandangan bagi memperbetulkan keadaan di samping menggesa agar perpecahan orang Melayu dan pemimpin politik Melayu dapat segera dihentikan.
“Ini bagi menjamin agar kepentingan masyarakat Melayu dapat dipelihara tanpa mengenepikan hak dan kepentingan masyarakat bukan Melayu di negara ini,” titah baginda menerusi kenyataan hari ini.
Sultan Sharafuddin menjelaskan para pemimpin politik Melayu perlu sedar bahawa pembangunan dan kemajuan negara amat bergantung kepada kepimpinan yang stabil.

Baginda menambah, sekiranya gagal menunjukkan kepimpinan baik dan bertanggungjawab akan menyebabkan kaum lain hilang rasa hormat sekali gus tidak akan memberi sokongan yang padu kepada pemerintahan orang Melayu.
“Pemimpin politik Melayu harus juga bekerjasama dengan pemimpin parti politik kaum lain bagi menjamin pembangunan negara dijadikan keutamaan demi keselesaan hidup rakyat pelbagai kaum,” titahnya.
Sultan Sharafuddin turut menegaskan baginda menyedari gejala fitnah-memfitnah berlaku dengan berleluasa di kalangan masyarakat.
Dalam perkembangan sama, Sultan Sharafuddin yang telah menonton filem Mat Kilau memaklumkan sekiranya dihayati dialog digunakan dalam filem itu adalah bertepatan menyampaikan pesanan kepada orang Melayu.
“Kekuatan sesuatu bangsa terletak kepada semangat perpaduan dan pegangan kepada agama Islam.
“Justeru, beta menggalakan masyarakat terutama orang Melayu untuk menonton filem ini supaya boleh dijadikan teladan dan pengajaran bahawa tamadun dan negara boleh runtuh sekiranya tiada bersatu padu,” titahnya. -KOSMO!ONLINE


Ibu tujuh anak berdepan 25 tuduhan menipu dalam jualan emas
Oleh KHAIRULMIZAN YAHYA

4 Julai 2022, 3:23 pm
KUANTAN – Seorang wanita didakwa di Mahkamah Majistret Kuantan, di sini, hari ini atas 25 pertuduhan penipuan penjualan pakej emas 916 membabitkan empat mangsa wanita sejak September tahun lalu hingga Januari lalu.
Bagaimanapun tertuduh, Wan Noraini Wan Abdullah, 43, yang mempunyai tujuh orang anak mengaku tidak bersalah atas semua tuduhan yang dibacakan jurubahasa.
Kesemua pertuduhan dibacakan secara berasingan di hadapan Majistret Nurul Farahah Mohd Suah dan Ainis Abu Hassan Shaari manakala sesi pendakwaan dikendalikan oleh Timbalan Pendakwa Raya Wan Azreen Wan Zaid dan Aini Adilah Muhammad Faizal.
Menurut kertas pertuduhan, Wan Noraini didakwa memperdaya empat wanita melalui 20 tawaran pembelian emas 916 (Pakej E) yang menawarkan pulangan 80 gram nilai emas sehingga mendorong mangsa membuat bayaran RM11,500 hingga RM12,100 bagi setiap pakej.
Bagaimanapun, tertuduh hanya menyerahkan antara 19.17 gram hingga 40.36 gram nilai emas kepada mangsa iaitu kurang daripada nilai yang dijanjikan di pejabat Gold Ventures Sungai Isap Maju 1, Jalan Gambang di sini.
Tertuduh juga didakwa menipu membabitkan lima pakej pembelian emas 916 (Pakej A) yang menawarkan pulangan lapan gram nilai emas, namun nilai yang diberikan kepada mangsa juga kurang daripada nilai yang dijanjikan.

Wan Noraini didakwa melakukan kesalahan di bawah Seksyen 420 Kanun Keseksaan yang memperuntukkan hukuman penjara tidak kurang satu tahun dan tidak lebih 10 tahun dan sebatan serta boleh dikenakan denda.
Bagi 25 pertuduhan itu, mahkamah menetapkan jaminan RM72,000 ke atas tertuduh dengan seorang penjamin bercagar bagi kesemua pertuduhan.
Mahkamah menetapkan semula kes pada 21 Julai dan 8 Ogos hadapan bagi pengurusan kes dan serahan dokumen.-KOSMO! ONLINE


Tentera Myanmar bom perkampungan Karen
Oleh KOSMO!

4 Julai 2022, 4:00 pm
BANGKOK – Dua penduduk terbunuh, tiga cedera, manakala  92 lagi melarikan diri ke Thailand apabila  pesawat pejuang tentera Myanmar mengebom sebuah perkampungan yang terletak beberapa ratus kilometer dari sempadan kedua-dua negara, lapor laman berita Thaiger semalam.
Dalam kejadian pada Jumaat malam itu, pesawat tentera Myanmar  dikatakan tidak sengaja mengebom perkampungan di negeri Karen tersebut selepas menyasarkan sebuah pos militia Karen.
Bom itu bagaimanapun jatuh di tengah kampung tersebut. Serangan tersebut  menyebabkan 92 penduduk melarikan diri ke Thailand dengan kebanyakan mereka  ialah wanita dan kanak-kanak.
Penduduk kampung yang terkandas dilaporkan terpaksa menyeberangi sungai menuju ke daerah Phop Phra dalam wilayah Tak, barat Thailand.
Mangsa yang cedera  dibawa menyeberangi sungai menggunakan bot untuk mendapatkan rawatan di hospital Phop Phra dengan kebenaran pihak berkuasa Thailand.
Kejadian itu berlaku sehari selepas sebuah lagi jet pejuang milik tentera Tatmadaw dikesan terbang di sekitar Phop Phra sebelum menceroboh ruang udara Thailand.

Perdana Menteri Thailand, Prayut Chan-o-cha berkata, tentera Myanmar telah memohon maaf atas keadaan itu dan menyifatkan tindakan tersebut sebagai ‘bukan masalah besar’.
Tentera Myanmar berkata, tindakan itu adalah tidak disengajakan dan pesawat pejuangnya hanya terbang dalam satu jarak yang dekat di ruang udara Thailand.
Sebilangan aktivis hak asasi manusia mengkritik kerajaan Thailand atas tindak balas bersahaja terhadap pencerobohan tentera Tatmadaw.
Ketua Setiausaha pertubuhan demokrasi  Campaign for Popular Democracy Thailand, Metha Matkhao mencadangkan supaya kerajaan mengisytiharkan zon larangan terbang di sepanjang sempadan Thailand-Myanmar.
Beliau turut menyeru kerajaan Thailand agar tidak menunjukkan sokongan terhadap penindasan Myanmar ke atas kumpulan etnik minoriti. – Agensi


Lelaki lolos kawalan polis dipenjara enam tahun
Oleh ASLIZA MUSA

4 Julai 2022, 3:39 pm
TAIPING – Lelaki yang meloloskan diri daripada kawalan polis ketika dibawa ke Mahkamah Majistret Taiping di sini Rabu lalu, dijatuhi hukuman penjara enam tahun atas kesalahan pecah rumah dan mencuri.
Tertuduh, Mohamad Ailuddin Akif Alluvi, 30, dijatuhi hukuman tersebut selepas dia mengaku bersalah atas pertuduhan yang dibacakan di hadapan Hakim Nizam Zakaria.
Dalam penghakimannya, Nizam turut memerintahkan tertuduh menjalani hukuman itu daripada tarikh ditangkap iaitu pada 22 Jun lalu.
Mengikut kertas pertuduhan, bapa kepada seorang anak itu didakwa melakukan pecah rumah dan mencuri dua buah telefon bimbit, sebuah komputer riba, wang tunai RM3,000, seutas rantai tangan dan leher serta empat bentuk cincin dengan jumlah keseluruhan RM12,000.
Perbuatan itu didakwa dilakukan tertuduh yang merupakan pekerja ladang di sebuah rumah di Kampung Redang Panjang, Ijok, Batu Kurau pada pukul 1 petang, 21 Jun 2022.
Dia dituduh mengikut Seksyen 457 Kanun Keseksaan yang membawa hukuman penjara maksimum 14 tahun dan boleh didenda atau sebat bagi kesalahan kedua dan seterusnya.

Pendakwaan dikendalikan Pegawai Pendakwa, Inspektor Khoo Thean Heng manakala tertuduh diwakili peguam, Ng Wei Juan daripada Yayasan Bantuan Guaman Kebangsaan (YBGK).
Sementara itu pada prosiding berasingan di Mahkamah Majistret, tertuduh yang baru selesai menjalani hukuman penjara pada Mac lalu turut mengaku bersalah atas pertuduhan melepaskan diri daripada jagaan polis pengiring pada Rabu lalu. – KOSMO! ONLINE


MAFI sokong LKIM terus beli ikan daripada nelayan
Oleh TOREK SULONG

4 Julai 2022, 3:22 pm
PASIR PUTEH – Kementerian Pertanian dan Industri Makanan (MAFI) menyokong usaha Lembaga Kemajuan Ikan Malaysia (LKIM) agar terus membeli ikan daripada nelayan untuk dijadikan stok penimbal dalam usaha membantu menstabilkan harga bahan mentah itu.
Timbalan Menteri Pertanian II, Datuk Dr. Nik Muhammad Zawawi Salleh berkata, langkah tersebut secara tidak langsung dapat mengimbangi bekalan bagi menjamin sekuriti makanan negara.
Menurutnya, selain itu, kewujudan pasar ikan tanpa melibatkan peranan orang tengah membolehkan rakyat membeli ikan pada harga yang berpatutan.
“MAFI tidak bersetuju dengan peranan orang tengah dalam bidang pertanian yang boleh menyebabkan nelayan terikat dengan mereka sekali gus memberi kesan kepada pembeli runcit
“Lebih baik sekiranya nelayan atau ahli keluarga mereka meniaga sendiri hasil tangkapan dengan strategi pemasaran sendiri sebelum semua barangan sampai kepada pengguna,” katanya pada sidang akhbar selepas melabuhkan tujuh tukun tiruan di Pelabuhan LKIM Tok Bali di sini hari ini.
Mengulas lanjut, Nik Muhammad Zawawi berkata, MAFI telah memperkenalkan pelbagai pendekatan perniagaan secara dalam talian kepada petani yang turut boleh dicontohi nelayan untuk memasarkan ikan secara terus kepada pengguna semasa musim Covid-19 yang lalu.

Katanya, pelbagai teknik boleh digunakan oleh nelayan dalam menjual dan mempromosikan hasil tangkapan menggunakan platform digital.
“Agensi kerajaan seperti Lembaga Pemasaran Pertanian Persekutuan (FAMA) dan Jabatan Pertanian dan Lembaga Pertubuhan Peladang Kawasan (LPP) telah melaksanakan program jualan terus kepada rakyat dan perkara inu boleh dijadikan sebagai model kepada nelayan.
“Cadangan untuk melibatkan nelayan berniaga tanpa kartel perikanan amat dialu-alukan. MAFI amat bersetuju dengan pendekatan ini dan kerajaan sentiasa membaca denyut nadi rakyat,” ujarnya. – KOSMO! ONLINE


Bapa aniaya anak kandung dipenjara 32 tahun
Oleh MOHD AZLI ADLAN

4 Julai 2022, 3:44 pm
KUALA TERENGGANU – Perbuatan serakah seorang bapa memperkosa dan meliwat anak kandungnya pada tiga tahun lalu berbalas apabila dia dihukum penjara 32 tahun oleh Mahkamah Sesyen di sini hari ini.
Hakim Nooriah Osman turut memerintahkan tertuduh berusia 50 tahun tersebut dijatuhi hukuman sebatan sebanyak 22 kali.
Lelaki yang sudah berpisah dengan ibu mangsa menghadapi tiga pertuduhan iaitu dua memperkosa dan satu meliwat anak perempuannya berusia 15 tahun.
Berdasarkan pertuduhan pertama dan kedua, dia didakwa melakukan sumbang mahram terhadap mangsa.
Kedua-dua perbuatan tersebut masing-masing dilakukan pada pukul 12 tengah hari, 14 Ogos 2019 dan pukul 2 petang, 26 November tahun sama.
Bagi pertuduhan ketiga pula, tertuduh didakwa meliwat mangsa di lokasi dan masa sama pada 26 November 2019.

Dia didakwa mengikut Seksyen 376 (3) Kanun Keseksaan dan Seksyen 377 (c) akta sama. – KOSMO! ONLINE


KPLB peruntuk RM2.1 juta laksana tuisyen percuma
Oleh NUR ALWANI ZAFIRAH KHAIRUL dan JAMLIAH ABDULLAH

4 Julai 2022, 3:49 pm
JITRA – Sebanyak RM2.1 juta diperuntukkan bagi melaksanakan tuisyen percuma kepada pelajar kurang berkemampuan yang bakal menduduki Sijil Pelajaran Malaysia (SPM) tahun ini.
Menteri Pembangunan Luar Bandar, Datuk Seri Mahdzir Khalid berkata, sebanyak 6,000 pelajar dijangka menerima manfaat daripada program dikendalikan agensinya, Yayasan Pelajaran Mara (YPM).
Katanya, program tersebut turut dikendalikan dengan kerjasama Maktab Rendah Sains Mara (MRSM) dan Jabatan Pendidikan negeri.
“Pada 2021, walaupun negara giat bertarung dengan pandemik Covid-19 tetapi YPM berjaya melaksanakan Tuisyen Pintar YPM @KPLB di 54 pusat secara dalam talian melibatkan 5,400 calon SPM dengan peruntukan RM1.89 juta.
“Bagi tahun ini, YPM menyasarkan sebanyak 60 pusat tuisyen melibatkan 6,000 pelajar SPM di seluruh negara dengan peruntukan RM2.1 juta,” katanya pada Majlis Pelancaran Tuisyen Pintar YPM @KPLB 2022 peringkat kebangsaan di MRSM Kubang Pasu di sini hari ini.
Teks ucapan beliau itu dibacakan Timbalan Ketua Setiausaha KPLB (Pembangunan), Mas Rizal Mohd. Hilmi.

Menurutnya, usaha murni tersebut juga mendapat perhatian daripada syarikat-syarikat korporat yang mengiktiraf Tuisyen Pintar YPM @KPLB.
Berucap lanjut kata Mahdzir, program tuisyen itu memberikan kemudahan kelas bimbingan tambahan yang diberikan secara percuma di luar waktu pembelajaran rasmi oleh guru-guru pakar.
“Calon SPM pula adalah daripada keluarga berpendapatan rendah (B40) khususnya di luar bandar.
“Objektifnya adalah untuk meningkatkan tahap penguasaan mata pelajaran teras dan pencapaian akademik sebagai pemangkin kecemerlangan modal insan yang tinggi,” ujarnya. – KOSMO! ONLINE


Dua bot penumpang tiada lesen ditahan di Teluk Bahang
Oleh SAFINA RAMLI

4 Julai 2022, 3:51 pm
GEORGE TOWN – Maritim Malaysia (APMM) negeri ini menahan dua buah bot penumpang di kawasan perairan Teluk Bahang semalam selepas disyaki melakukan pelbagai kesalahan termasuk tidak mempunyai lesen yang sah.
Timbalan Pengarah Operasi Maritim Negeri Pulau Pinang, Komander Maritim, Nak Rong berkata, bot tersebut ditahan pada kedudukan 0.3 kilometer barat laut dan satu kilometer di utara Teluk Bahang sekitar pukul 3 hingga 3.30 petang.
Katanya, kedua-dua bot tersebut ditahan semasa sedang membawa pelancong lelaki dan wanita serta kanak-kanak di perairan Teluk Bahang.
”Bot yang menggunakan nombor pendaftaran PPP 02095 (P) dan PPP 02315 (P) di kendalikan dua kru warga tempatan berusia 68 dan 48 tahun.
”Pemeriksaan lanjut mendapati kedua-dua buah bot tidak mempunyai lesen yang sah dan insuran telah tamat tempoh,” katanya dalam kenyataan di sini hari ini.
Menurutnya, bot serta kru telah ditahan dan dibawa ke Maritim Negeri Pulau Pinang untuk diserahkan kepada pegawai penyiasat Maritim Malaysia bagi siasatan lanjut.

”Kes akan disiasat di bawah Ordinan Perkapalan Saudagar 1952 kerana membawa penumpang tanpa lesen yang sah dan insuran tamat tempoh,”katanya.- KOSMO! ONLINE


Wanita tidak sangka, mangsa terbaring jenazah anak sendiri
Oleh DIYANATUL ATIQAH ZAKARYA

4 Julai 2022, 3:04 pm
ALOR GAJAH – Seorang ibu tidak menyangka mangsa nahas dilihat terbaring di atas jalan raya adalah jenazah anaknya sendiri yang maut selepas terperosok di bawah sebuah kenderaan utiliti sukan (SUV) di Jalan Air Tanai, Air Pa’abas, di sini, hari ini.
Dalam kejadian kira-kira pukul 6.20 pagi itu, mangsa, Muhammad Khiesyam Mohamad Jamel, 14, yang dalam perjalanan ke sekolah disahkan meninggal dunia di lokasi akibat kecederaan di anggota badan.
Menurut Rusita Mohamad Aris, 54, ketika kejadian dia dalam perjalanan menghantar anak bongsunya berusia 10 tahun ke sekolah sebelum ternampak kemalangan dan seorang mangsa terbaring di atas jalan raya.
Katanya, dia bagaimanapun hanya melalui kawasan itu sebelum tiba-tiba mendapat panggilan telefon daripada jiran memaklumkan anak keduanya yang mesra dengan panggilan Acik terlibat nahas.
“Masa tu saya sedang memandu kereta nak hantar anak yang kecil ke sekolah dan ternampak ada kemalangan dengan seorang mangsa terbaring di atas jalan raya.
“Saya tak nampak motosikal anak, jadi saya meneruskan perjalanan menghantar anak sehinggalah dalam perjalanan pulang jiran beritahu Acik kemalangan,” katanya ketika ditemui di Unit Forensik Hospital Alor Gajah, di sini, hari ini.

Mengulas lanjut dia yang juga merupakan ibu tunggal memberitahu, sebelum kejadian anak kedua dari tiga beradik itu sempat bersalam dengannya dan memberitahu akan pulang lewat kerana mempunyai aktiviti di sekolah.
“Selalu memang saya hantar dia naik kereta tetapi hari ini dia ke sekolah menunggang motosikal kerana katanya akan pulang lewat dan tidak mahu menyusahkan saya perlu berulang-alik ambil adik, kemudian dia.
“Saya tak sangka mangsa yang terbaring tu anak saya sendiri, baru sebulan dia duduk bersama saya dan adik-adiknya kerana sebelum ini dia tinggal di asrama di sekolah sukan,” katanya.
Sementara itu, Ketua Polis Daerah Alor Gajah, Superintendan Arshad Abu, berkata kemalangan berlaku apabila CRV itu yang dalam perjalanan ke Alor Gajah telah hilang kawalan lalu masuk ke laluan bertentangan dan merempuh Modenas Kriss ditunggangi mangsa.
Katanya, kes disiasat mengikut Seksyen 41(1) Akta Pengangkutan Jalan (APJ) 1987.-KOSMO! ONLINE


Filem Mat Kilau, bakal cantas rekod Munafik 2
Oleh NUR EMIRA SAIZALI

4 Julai 2022, 2:56 pm
PETALING JAYA – Terus gah di takhta, filem fenomena Mat Kilau arahan Syamsul Yusof kini menjadi naskhah tempatan terpantas yang berjaya meraih kutipan sebanyak RM47 juta dalam tempoh 11 hari selepas ditayangkan bermula 23 Jun lalu.
Syamsul dalam satu hantaran Instagram berkata filem lakonan hebat Datuk Adi Putra, Fattah Amin dan Beto Kusyairi itu bakal memecah rekod Munafik 2 yang juga merupakan karya arahannya pada tahun 2018.
“Mat Kilau merupakan filem terpantas yang berjaya meraih RM47 juta dalam tempoh 11 hari sekali gus mengatasi rekod pecah panggung (box office) pada tahun 2018 iaitu sebanyak RM48 juta.
“Hilang kata-kata. Alhamdulillah, limpah kurnia daripada-Nya dan terima kasih semuanya. Majulah filem bangsa dan negara,” katanya terharu.
Tambah pemilik nama penuh Mohd Syamsul Mohd Yusof, 37, Mat Kilau juga berjaya mengenepikan beberapa filem antarabangsa lain yang kini ditayangkan serentak di pawagam seperti filem animasi Minions: The Rise of Gru dan Top Gun: Maverick.
“Mat Kilau merupakan filem Malaysia yang berada di kedudukan pertama dalam tempoh dua minggu berturut-turut.

“Masih kekal mengenepikan filem Hollywood untuk minggu kedua,” katanya lagi.
Terdahulu, Kosmo! melaporkan filem epik Melayu tersebut berjaya meraih kutipan sebanyak RM3 juta hanya dalam tempoh dua hari tayangannya.
Filem tersebut turut membangkitkan semangat pahlawan dalam kalangan penontonnya apabila ramai memakai busana tradisional Melayu, bertengkolok dan bersilat ketika hadir ke pawagam. – KOSMO! ONLINE


Amaran ribut petir di dua buah negeri pada petang ini
Oleh KOSMO!

4 Julai 2022, 2:46 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir melibatkan seluruh negeri Perlis dan beberapa daerah di Kedah.
MetMalaysia dalam satu kenyataan berkata, amaran itu dikeluarkan berikutan hujan lebat berserta angin kencang yang diramal melanda dua negeri itu sehingga 4 petang nanti.
“Ribut petir, hujan lebat dan angin kencang dijangka berlaku di negeri Perlis serta beberapa daerah di Kedah iaitu Langkawi, Kubang Pasu, Kota Setar dan Pokok Sena.
“Keadaan itu diramalkan berlaku sehingga 4 petang ini,” katanya di sini hari ini.
Katanya, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter per jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” jelasnya. – KOSMO! ONLINE


6 pendaki terkorban glasier Banjaran Alps runtuh
Oleh KOSMO!

4 Julai 2022, 3:00 pm
ROM, ITALI – Sekurang-kurangnya enam pendaki terbunuh,  manakala 10 yang lain dilaporkan masih hilang dalam bencana  runtuhan salji di Banjaran Alps di sebelah Itali semalam, lapor akhbar The Sun.
Laporan menyatakan, sekurang-kurangnya lapan mangsa lain cedera selepas bongkah ais dan batu menimpa  sebuah kawasan pendakian popular.
Kemalangan itu mendorong arahan pemindahan dikeluarkan di kawasan Gunung Marmolada,  Banjaran Alps. Pegawai-pegawai memberi amaran, terdapat kemungkinan berlakunya runtuhan susulan.
Lima buah helikopter dan beberapa ekor anjing pengesan tambahan turut dikerah ke lokasi kejadian bagi mencari mangsa yang tertimbus, lapor akhbar Itali, La Repubblica.
“Kami mendengar  bunyi yang amat kuat, kemudian melihat runtuhan salji dan ais berlaku,” kata seorang saksi.
Seorang anggota penyelamat gunung, Luigi Felicetti berkata, dia melihat beberapa orang meninggal dunia di celah-celah ketulan besar ais dan batu.

Dalam perkembangan sama, pihak berkuasa tempatan mengesahkan operasi menyelamat sedang dilakukan sambil menambah, jumlah mangsa mungkin lebih ramai.
Marmolada merupakan gunung tertinggi di wilayah Dolomites, yang merupakan sebahagian daripada Banjaran Alps di Itali.
Seorang jurucakap pasukan penyelamat Alpine berkata, runtuhan ais jatuh di kawasan yang kebiasaannya dilalui oleh kumpulan  pendaki untuk sampai di puncak gunung.
Wilayah tersebut dilanda gelombang haba sejak beberapa minggu lalu dengan  puncak Dolomite turut mencatat  suhu tertingginya. Situasi itu mungkin mendorong berlakunya bencana glasier runtuh. – Agensi


Genting Dreams berlabuh di PD, NS unjur pendapatan RM6 juta sebulan
Oleh NOR SHAFAWATI YUP

4 Julai 2022, 2:24 pm
SEREMBAN – Perbadanan NS (NS Corporation) mengunjurkan Negeri Sembilan bakal menjana pendapatan tambahan sebanyak RM6 juta sebulan apabila kapal persiaran Genting Dreams berlabuh di Port Dickson bermula 11 Julai depan.
Pengerusi NS Corporation, Datuk Dr. Mohamad Rafie Ab. Malek berkata, pihaknya menjangka setiap kali kapal tersebut singgah, para pelancong akan berbelanja sebanyak RM750,000.
“Kapal persiaran ini kebiasaannya membawa seramai 5,000 orang, iaitu 3,000 pelancong dan 2,000 anak kapal.
“Mereka akan turun dan membeli-belah di samping melancong di lokasi yang menarik di Negeri Sembilan.
“Untuk setiap perjalanan, kapal ini akan berlabuh dari pukul 7 pagi hingga 4 petang,” katanya dalam kenyataan di sini hari ini.
Mohamad Rafie
Mohamad Rafie yang juga Pengerusi Jawatankuasa Bertindak Pelaburan, Perindustrian, Keusahawanan, Pendidikan dan Modal Insan negeri berkata, Resort World yang menjalankan operasi kapal persiaran itu telah bersetuju untuk melabuhkan kapal mereka sebanyak dua kali seminggu iaitu setiap hari Isnin dan Khamis sehingga hujung tahun ini di perairan Port Dickson.

“Kami akan mengusahakan agar ianya diteruskan sehingga tahun hadapan.
“Hasrat kita akhirnya adalah untuk menjadikan Port Dickson sebagai pengkalan kapal persiaran iaitu Home Port for Cruise Liners,” ujarnya. – KOSMO! ONLINE


Permohonan Ahmad Zahid tangguh prosiding ditolak
Oleh NUZULSHAM SHAMSUDDIN

4 Julai 2022, 3:16 pm
KUALA LUMPUR – Mahkamah Tinggi di sini hari ini menolak permohonan Datuk Seri Dr. Ahmad Zahid Hamidi untuk menangguhkan perbicaraan kesnya sehingga rayuan untuk mendapatkan salinan percakapan saksi daripada Suruhanjaya Pencegahan Rasuah Malaysia (SPRM), diputuskan oleh Mahkamah Rayuan.
Hakim Datuk Collin Lawrence Sequerah memutuskan demikian selepas berpuas hati bekas Timbalan Perdana Menteri itu tidak akan diprejudis ketika prosiding bela diri terhadapnya didengar di mahkamah serta tidak akan dihalang daripada dibicarakan secara adil.
Mahkamah berpendapat, Presiden UMNO itu bebas menemubual saksi-saksi pada bila-bila masa kerana kebanyakannya terdiri daripada ahli keluarga manakala pihak pendakwaan bersedia untuk membantunya.
Sehubungan itu, Hakim Collin berpuas hati, tiada keadaan istimewa yang membolehkan mahkamah membenarkan permohonan untuk menangguhkan prosiding perbicaraan yang kini di peringkat bela diri.
Mahkamah kemudian menangguhkan perbicaraan hingga esok selepas dimaklumkan bahawa beberapa peguam Ahmad Zahid tidak sihat.
Ahmad Zahid mengemukakan permohonan untuk mendapatkan salinan percakapan saksi-saksi berkenaan kerana keterangan mereka material dan menyokong keterangan pembelaan beliau.

Saksi-saksi itu termasuk anaknya Datuk Nurulhidayah, adiknya Datuk Seri Mohamad Nasaee Ahmad Tarmizi dan seorang ahli perniagaan, Datuk Seri Khalid Mohamad Jiwa.
Bagaimanapun, pada 9 Mei lalu, Hakim Collin menolak permohonan Ahmad Zahid untuk mendapatkan rakaman percakapan saksi daripada SPRM kerana saksi boleh terdedah kepada intimidasi. Beliau kemudian merayu ke Mahkamah Rayuan.
Sementara itu, peguam Hisyam Teh Poh Teik yang mengetuai pasukan pembelaan berhujah, permohonan tersebut bukan bertujuan untuk melengahkan atau melewatkan perbicaraan.
Sebaliknya, hujah peguam bela, permohonan itu bersifat bona fide (niat baik) untuk memastikan anak guamnya mendapat perbicaraan yang adil dalam penyediaan pembelaan di mahkamah.
Hujah Hisyam, kes itu merupakan kes kepentingan awam dan Ahmad Zahid perlu diberi peluang memberikan keterangan penuh serta lengkap semasa pemeriksaan utama sebelum disoal balas.
Bagaimanapun, Timbalan Pendakwa Raya Datuk Raja Rozela Raja Toran berhujah agar permohonan itu ditolak kerana ia jelas dilihat sebagai percubaan untuk melengah-lengahkan perbicaraan daripada diselesaikan lebih awal.
Raja Rozela turut mempertikaikan mengapa permohonan penangguhan difailkan pada saat-saat akhir iaitu pada 23 Jun lalu walhal pihak pembelaan boleh melakukannya sejurus selepas Mahkamah Tinggi menolak permohonannya pada 9 Mei lalu.
Hujahnya, Seksyen 174 Kanun Tatacara Jenayah menyatakan, perbicaraan kes jenayah perlu dimulakan dalam tempoh tiga bulan selepas individu berkenaan didakwa di mahkamah.
“Pendakwaan terhadap Ahmad Zahid telah mengambil masa selama tiga tahun sejak 2019, jika mahkamah membenarkan penangguhan, bila kes ini akan selesai walhal pertuduhan melibatkan kesalahan yang serius?” ujar Raja Rozela.
Hujah beliau, kes itu melibatkan kepentingan awam kerana tertuduh merupakan bekas Timbalan Perdana Menteri, namun penangguhan jika dibenarkan tidak akan membawa sebarang kebaikan kepada perbicaraan yang sedang didengar. – KOSMO! ONLINE


12 ahli sindiket tawar pinjaman tak wujud didenda RM3,000 seorang
Oleh ISWAN SHAFIQ ISA

4 Julai 2022, 2:59 pm
SEBERANG PERAI – Seramai 12 ahli sindiket termasuk tiga wanita yang menawarkan aktiviti pinjaman wang tidak wujud sejak tahun lepas didenda RM3,000 seorang selepas mengaku bersalah ketika dihadapkan ke Mahkamah Majistret Bukit Mertajam di sini hari ini.
Tertuduh ialah Foo Shi Jie, 19; Muhammad Syafiq Aiman Mohd Sofian, 19; Nornajihah Sutiman, 19; Chan Zi Quan, 21; Ryman Shah Razes, 21; Ng Zi Xuan, 21; Muhammad Faisal Zainal Akbar, 22; Tan Chia Yee, 22 dan Ainul Taherah Johari, 22.
Lagi tertuduh ialah Low Jia Chun, 22; Muhammad Hafiz Shamsul, 26 dan Muhammad Norzulhilme Sumari, 29, masing-masing membuat pengakuan itu ketika pertuduhan dibacakan ke atas mereka di hadapan Majistret Mohd. Harith Mohd. Mazlan.
Mengikut pertuduhan, kesemua tertuduh dengan tujuan untuk melakukan pakatjahat jenayah, telah bersetuju melakukan perbuatan yang salah di sisi undang-undang iaitu menawarkan pinjaman tidak wujud (PTW).
Kesalahan itu dikesan pada 15 Jun lalu iaitu kira-kira pukul 12.45 tengah hari di sebuah kediaman beralamat di A-18-Tower A, Kondominium BM City, Jalan Perda dalam daerah Seberang Perai Tengah di sini.
Justeru, kesemua tertuduh telah melakukan kesalahan yang boleh dihukum di bawah Seksyen 120B (2) Kanun Keseksaan dan dibacakan di bawah Seksyen 34 Kanun Keseksaan yang jika sabit kesalahan boleh dipenjara tidak lebih enam bulan atau didenda atau kedua-duanya sekali.

Dalam penghakimannya, Mohd. Harith berkata, keputusan itu dibuat selepas mengambil kira fakta kes serta rayuan yang dibuat oleh peguambela tertuduh.
Katanya, kegagalan membayar hukuman denda itu akan menyebabkan tertuduh dipenjara sehingga enam bulan selain semua barang kes yang dirampas akan dilupuskan.
Bagaimanapun, kesemua tertuduh difahamkan telah membayar denda yang dikenakan ke atas mereka petang tadi. KOSMO! ONLINE


HFMD: Kes meningkat meningkat 19 kali ganda di Pahang
Oleh KHAIRULMIZAN YAHYA

4 Julai 2022, 2:53 pm
KUANTAN – Sebanyak 4,555 kes penyakit tangan, kaki dan mulut (HFMD) dilaporkan di negeri ini sepanjang tempoh daripada 1 Januari sehingga 2 Julai lalu yang menyaksikan peningkatan sebanyak 19 kali ganda berbanding hanya 239 kes dalam tempoh sama tahun lalu.
Pengarah Kesihatan negeri, Datuk Dr. Nor Azimi Yunus berkata, daripada jumlah itu sebanyak 175 kes atau 3.9 peratus adalah kes dikenalpasti hasil daripada penularan yang berlaku di taska, tadika atau pra sekolah manakala 4,380 atau 96.1 peratus kes adalah berlaku secara sporadik.
“Sehingga 2 Julai lalu Jabatan Kesihatan Negeri Pahang telah membuat pemeriksaan di 1,661 premis taska, tadika atau pra sekolah dan daripada jumlah itu, sebanyak 36 premis telah diarah tutup di bawah Akta Kawalan Penyakit Berjangkit 1988 manakala empat pusat jagaan harian yang telah membuat penutupan secara sukarela.
“Kes HFMD di negeri ini banyak berlaku dalam kalangan kanak-kanak berumur kosong hingga enam tahun iaitu sebanyak 4,058 kes atau 89.1 peratus, diikuti oleh kumpulan umur tujuh hingga 12 tahun iaitu sebanyak 417 kes (9.1%) dan sebanyak 80 kes (1.8%) berlaku dalam kalangan individu berumur lebih 12 tahun,”katanya dalam kenyataan, di sini, hari ini.
Menurutnya, majoriti kes HFMD di Pahang pulih tanpa rawatan dan hanya 109 kes yang dimasukkan ke hospital untuk pemantauan lanjut malah tiada kes yang dimasukkan ke Unit Rawatan Rapi (ICU) dan tiada kes kematian direkodkan.-KOSMO! ONLINE


Kerajaan sedia tambah kuota minyak masak
Oleh ABDUL RASHID ABDUL RAHMAN

4 Julai 2022, 2:43 pm
BENTONG – Kuota minyak masak subsidi mencukupi, namun hakikatnya masih berlaku kekurangan minyak berkenaan di pasaran.
Itu diakui Timbalan Menteri Perusahan Perladangan dan Komoditi, Datuk Seri Dr. Wee Jeck Seng yang mengulas mengenai isu minyak masak bersubsidi yang perlu diberi perhatian termasuklah mengenalpasti punca kekurangan minyak masak berkenaan.
Beliau berkata, dalam mengatasi isu itu kerajaan juga bersedia dan mampu menambah kuota minyak masak bersubsidi yang pada masa ini berjumlah 730,000 metrik tan.
“Saya turun padang dan semua kawasan dikatakan tidak cukup minyak masak RM2.50 sedangkan kuota dikatakan mencukupi, mungkin ada sesuatu yang tidak kena dan kerajaan kena lihat perkara ini.
“Kalau benar tidak cukup kerajaan tidak ada masalah membuat tambahan (kuota untuk minyak subsidi),”katanya dalam sidang akhbar pada Program Jelajah Agrikomoditi #Keluarga Malaysia Bentong di Dewan Majlis Perbandaran Bentong di sini hari ini.
Menurutnya, kerajaan sentiasa berusaha bagi memastikan harga minyak sawit negara sentiasa stabil dan memberikan pendapatan yang baik kepada pekebun sawit.

Katanya, selain melaksanakan kempen kerajaan juga menjalinkan kerjasama dengan negara-negara pengeluar sawit termasuklah Indonesia dalam mencari kaedah bersama menstabilkan harga komoditi itu.-KOSMO! ONLINE


Polis rampas RM262.3 juta pelbagai jenis dadah
Oleh NOR AZIAH MAT NOH

4 Julai 2022, 3:11 pm
PETALING JAYA – Polis Diraja Malaysia (PDRM) merampas pelbagai jenis dadah dianggarkan bernilai RM262.3 juta sepanjang Januari hingga Jun tahun ini.
Difahamkan, nilai rampasan bahan terlarang itu mencatatkan penurunan berbanding tempoh yang sama tahun lalu iaitu sebanyak RM683.3 juta.
Setiausaha Polis Malaysia, Datuk Noorsiah Mohd. Saaduddin, berkata sebanyak 69,648 kes serta 81,706 individu ditahan atas pelbagai seksyen kesalahan di bawah Akta Dadah Berbahaya 1952, Akta Racun 1952 dan Akta Penagih Dadah (Rawatan dan Pemulihan) 1983 sepanjang Januari hingga Jun lalu.
Jelasnya, jumlah itu menunjukkan peningkatan berbanding tempoh sama tahun lalu melibatkan 55,560 kes dan 66,889 tangkapan.
“Sepanjang tempoh enam bulan ini, sebanyak 10,464 kilogram (kg) pelbagai jenis dadah, 2,394 liter pelbagai cecair dadah, 69,132 kg daun ketum serta 44,809 liter air ketum dirampas menjadikan nilai keseluruhan rampasan berjumlah RM262.3 juta.
“Bagi tempoh Januari hingga Jun tahun lalu pula, polis telah merampas 15,397 kg pelbagai jenis dadah, 5,342 liter pelbagai cecair dadah, 148,407 kg daun ketum serta 54,267 liter air ketum dengan nilai rampasan RM683.3 juta,” katanya dalam satu kenyataan hari ini.

Tambahnya, polis turut membongkar enam makmal dadah yang dijadikan sebagai tempat memproses dadah melibatkan 18 tangkapan sepanjang enam bulan pertama tahun ini, manakala dalam tempoh sama tahun lalu, 10 makmal haram dibongkar termasuk 51 tangkapan. – KOSMO! ONLINE


Lapan syarikat didenda RM1.5 juta terlibat kartel tipuan bida
Oleh NUR ALWANI ZAFIRAH KHAIRUL

5 Julai 2022, 10:39 pm
PETALING JAYA – Sebanyak lapan buah syarikat dikenakan penalti kewangan berjumlah RM1,548,192 oleh Suruhanjaya Persaingan Malaysia (MyCC) kerana terlibat dalam aktiviti tipuan bida.
MyCC dalam satu kenyataan hari ini memaklumkan ia melibatkan empat projek berasingan berkaitan IT bernilai RM1,925,365 yang diperoleh oleh Akademi Seni Budaya dan Warisan Kebangsaan (ASWARA).
“Pada awal 2017, selepas menerima maklumat mengenai dakwaan perlakuan tipuan bida yang melibatkan projek ASWARA, MyCC memulakan siasatan di bawah Seksyen 15 Akta Persaingan 2010 untuk memastikan sama ada terdapat pelanggaran Seksyen 4 di bawah Akta yang sama.
“Semasa penyiasatan dijalankan, MyCC mendapati tiga lagi projek lain mengandungi unsur tipuan bida yang serupa,” kata MYCC.

Tambah kenyataan itu, selepas membuat semakan menyeluruh terhadap bukti dan pertimbangan teliti mengenai representasi bertulis dan atau lisan oleh lapan buah syarikat terbabit, MyCC memutuskan terdapat pelanggaran di bawah Seksyen 4(1) yang dibaca bersama Seksyen 4(2) Akta Persaingan 2010.
“Oleh itu, kelapan-lapan syarikat ini telah didapati melanggar Akta Persaingan 2010 dengan penglibatan mereka dalam siri perjanjian antipersaingan tipuan bida dan atau amalan bersepadu melibatkan projek perolehan ASWARA,” ujarnya. – KOSMO! ONLINE


Asteroid paling bahaya disahkan tidak langgar Bumi pada 2052
Oleh KOSMO!

5 Julai 2022, 10:00 pm
PARIS – Kumpulan saintis  Agensi Angkasa Eropah (ESA) menyatakan bahawa orang ramai tidak perlu bimbang berhubung ramalan sebuah asteroid berbahaya akan melanggar Bumi pada 2052 kerana perkara itu tidak akan berlaku, lapor akhbar Mirror UK semalam.
Batu angkasa gergasi itu mendahului senarai risiko di seluruh dunia selama berbulan-bulan dan dianggap paling berpotensi melanggar Bumi pada 2 April 2052.
Pakar-pakar  pasukan asteroid ESA di Balai Cerap Selatan Eropah secara rasmi telah mengeluarkan ‘2021 QM1’ daripada senarai asteroid berisiko mereka.
Pengumuman itu dibuat selepas pemerhatian dan analisis terperinci ke atas asteroid yang hampir tidak kelihatan itu menggunakan teleskop paling sensitif di dunia.
“Kami kita boleh mengatakan dengan selamat bahawa asteroid paling berbahaya yang diketahui oleh umat manusia pada tahun lepas tidak akan melanggar Bumi sekurang-kurangnya untuk abad yang akan datang,” kata ESA dalam satu kenyataan.
Asteroid itu pertama kali ditemui pada 28 Ogos tahun lalu oleh balai cerap Mount Lemmon di Arizona, Amerika Syarikat.

Pada mulanya, ia tidak dianggap luar biasa kerana sekitar 12 asteroid baharu yang mengorbit berdekatan Bumi ditemui setiap malam.
Namun,  kajian lanjut menggunakan pemerhatian daripada teleskop di seluruh dunia mula membongkar kenyataan lebih membimbangkan.  Kajian lebih terperinci kemudian menyatakan perkara sebaliknya.
“Pemerhatian awal memberi kami lebih banyak maklumat tentang laluan asteroid ini bagi melakukan unjuran masa hadapan.
“Kami dapat melihat laluan masa depannya mengelilingi matahari dan pada tahun 2052, ia boleh mendekati Bumi secara berbahaya namun risiko itu telah berkurangan,” kata Ketua Pertahanan Planet ESA, Richard Moissl. – Agensi


Lelaki disangka mayat terapung rupanya sedang bertapa
Oleh KOSMO!

5 Julai 2022, 9:15 pm
BANGKOK – Sekumpulan penduduk yang menemui ‘mayat’ lelaki  terapung di sebuah terusan di Bangkok terkejut apabila mendapati ia sebenarnya seorang manusia yang sedang bermeditasi, lapor laman berita Oddity Central semalam.
Berdasarkan sebuah  rakaman video, orang ramai dilihat memenuhi tebing  terusan itu selepas melihat satu ‘mayat’ terapung di permukaan air longkang dipenuhi sampah-sarap.
Selepas melaporkan perkara itu kepada polis, seorang lelaki dilihat turun ke dalam air dan memeriksa keadaan ‘mayat’ tersebut.
Namun, sebaik sahaja menyentuh badan ‘mayat’ itu, lelaki berkenaan terkejut apabila mendapati ia bergerak dan bercakap kepadanya.
“Kami fikirkan bahawa dia sudah mati. Semua orang menjerit sebelum itu, namun dia langsung tidak bergerak.
“Apabila ada seseorang cuba menariknya, barulah dia bercakap dan memberitahu bahawa dia sedang bermeditasi,” kata seorang anggota penyelamat, Sommatr Promvog.

Selepas membantu mengeluarkan lelaki berkenaan dari terusan tersebut, pasukan perubatan melakukan pemeriksaan kesihatan ke atas dirinya dan mendapati dia berada dalam keadaan sihat.
Lelaki   itu kemudian dihantar pulang ke rumahnya  serta diminta melakukan meditasi di tempat yang lebih sesuai. – AGENSI


Aktivis desak Singapura mansuh hukuman mati ke atas rakyat Malaysia
Oleh KOSMO!

5 Julai 2022, 10:30 pm
KUALA LUMPUR – Sebilangan aktivis di Malaysia mendesak pemerintah Singapura menarik balik hukuman mati terhadap seorang rakyat negara berkenaan yang didapati bersalah kerana menyeludup dadah, lapor akhbar Arab News semalam.
Kalwant Singh yang dijatuhi hukuman gantung pada 2016 kerana menyeludup heroin ke Singapura dijadualkan menjalani  hukuman mati itu pada Khamis ini.
Kumpulan penentang hukuman mati dikenali sebagai Rangkaian Asia Anti-Hukuman Mati mengeluarkan kenyataan kepada Kedutaan Singapura, menggesa agar hukuman terhadap Kalwant dimansuhkan bagi memberinya peluang untuk memfailkan pengampunan.
Tertuduh yang berumur 23 tahun apabila diberkas pada 2013,  didakwa telah diugut dengan keganasan dan dipaksa menyeludup dadah ke Singapura bagi membayar hutang judi bola sepak.
Faktor itu dikatakan tidak dipertimbangkan ketika perbicaraannya.
Tambah pertubuhan  tersebut,  hukuman mati juga tidak banyak membantu menghentikan aktiviti penyeludupan dadah dan sindiket terancang.

“Kesungguhan pemerintah Singapura dalam mengekalkan dan melaksanakan hukuman mati hanya membawa kepada kecaman masyarakat global serta mencalarkan imejnya sebagai sebuah negara maju,” kata kenyataan tersebut.
Lewat April lalu, seorang lagi rakyat Malaysia menjalani  hukuman mati susulan keputusan mahkamah Singapura, sekali gus mencetuskan bantahan orang  ramai kerana dia dipercayai merupakan individu kelainan upaya dari segi intelektual.
Nagaenthran K. Dharmalingam, dijatuhi hukuman tersebut juga atas kesalahan menyeludup dadah ke Singapura. – Agensi


V Shem-Juan Shen singkir gandingan No.20 dunia
Oleh MUHAMMAD HELMEE RAMLI

5 Julai 2022, 8:53 pm
KUALA LUMPUR – Beregu lelaki profesional negara, Goh V Shem-Low Juan Shen melakar kejutan terbesar pada Kejohanan Badminton Malaysia Masters selepas mencatat kemenangan ke atas gandingan Indonesia, Muhammad Shohibul Fikri-Bagas Maulana.
Pada aksi pusingan pertama di Arena Axiata, Bukit Jalil sebentar tadi, V Shem-Wee Kiong dipaksa bekerja keras sebelum menang dalam aksi tiga set 15-21, 21-14, 21-19.
V Shem nyata gembira dengan kemenangan tersebut kerana menganggap ia adalah keputusan mengejutkan, lebih-lebih lagi prestasi mereka berdua tidak konsisten sejak enam bulan lalu.
“Memang dengan gembira dengan kemenangan hari ini kerana kami berdepan tentangan cukup sengit, bagaimanapun mereka mula berada dalam tekanan pada set kedua dan kami ambil peluang tersebut.
“Sorakan penyokong juga sangat membantu kami dan itulah kelebihan apabila bermain di laman sendiri. Saya anggap kemenangan ini sebagai permulaan baik dan ia beri keyakinan kepada kami,” katanya selepas tamat perlawanan.
Sementara itu, tiga lagi beregu negara, Aaron Chia-Soh Wooi Yik, Man Wei Chong-Tee Kai Wun dan Chang Yee Jun-Yap Roy King turut mara ke pusingan kedua selepas menewaskan lawan masing-masing.

Bagaimanapun, hasrat satu lagi beregu negara, Goh Sze Fei-Nur Izzuddin Rumsani untuk menebus kekalahan kepada gandingan Indonesia, Fajar Alfian-Muhammad Rian Ardianto pada Terbuka Malaysia lalu tidak kesampaian apabila tewas 14-21, 20-22.-KOSMO! ONLINE


Anna-Mei Xing mara ke pusingan kedua Malaysia Masters
Oleh MUHAMMAD HELMEE RAMLI

5 Julai 2022, 10:26 pm
KUALA LUMPUR – Beregu wanita negara, Anna Cheong-Teoh Mei Xing meneruskan aksi konsisten selepas melangkah ke pusingan kedua pada Kejohanan Badminton Malaysia Masters di Arena Axiata, Bukit Jalil hari ini.
Pada aksi pusingan pertama hari ini, Cheong-Mei Xing menampilkan dominasi dalam pertemuan itu sebelum memastikan kemenangan 21-19, 21-17 ke atas gandingan Thailand, Benyapa Aimsaard-Nuntakarn Aimsaard.
Meskipun menewaskan beregu yang berada pada ranking ke-30 dunia, namun Anna menegaskan, mereka tidak terlalu memikirkan mengenai status pemain lawan kerana lebih memberi tumpuan terhadap aksi sendiri.
“Sebenarnya kami langsung tidak fikir mengenai ranking pemain lawan kerana apa yang penting adalah untuk fokus terhadap permainan sendiri. Adalah amat penting supaya fikir strategi sendiri.
“Bagi aksi pusingan kedua, kami hanya fokus untuk teruskan aksi konsisten dan lakukan persiapan terbaik untuk mendapatkan mata dalam perlawanan tersebut,” katanya selepas tamat perlawanan.
Mengiringi Anna-Mei Xing ke pusingan kedua nanti adalah beregu wanita No.1 Malaysia, Pearly Tan-M. Thinaah yang menewaskan wakil India, Treesa Jolly-Gayatri Gopichand 21-14, 21-14.

Dalam perkembangan sama, gandingan Low Yeen Yuan-Valeree Siow gagal meneruskan kemaraan ke pusingan kedua apabila tewas 12-21, 17-21 kepada beregu Indonesia, Febby Valencia-Ribka Sugiarto.
Beregu profesional, Vivian Hoo-Lim Chiew Sien juga ditunjukkan jalan keluar daripada saingan Malaysia Masters apabila akur dengan kekalahan 17-21, 21-23 kepada pilihan utama dari China, Chen Qing Chen-Jia Yi Fan.
Sementara itu, hasrat Yap Rui Chen-Yap Yee untuk melangkah ke pusingan pertama lebur apabila tewas 16-21, 8-21 kepada pasangan Thailand, Supissara Paewsampran-Puttita Supajirakul dalam aksi kelayakan.-KOSMO! ONLINE


Isteri ‘tangkap’ suami curang di rumah mentua
Oleh KOSMO!

5 Julai 2022, 9:30 pm
JAKARTA – Seorang wanita kecewa apabila menemui suaminya curang dengan gadis lain di dalam bilik tidur di rumah ibu mentuanya sendiri, lapor laman berita Berita Hits kelmarin.
Berdasarkan video yang dikongsikan di laman Instagram, wanita tersebut merakam suasana tegang di rumah ibu mentuanya selepas dia ‘menangkap’ suaminya dan  wanita lain berdua-duaan di dalam bilik tersebut.
Kedengaran wanita berkenaan meminta penjelasan daripada suaminya mengenai insiden itu. Dia juga menyoal gadis yang didakwa curang dengan suaminya.
Berdasarkan butir percakapan, si isteri mengaku tidak marah, namun hairan mengapa wanita berkenaan sanggup curang dengan lelaki yang sudah beristeri.
“Kamu tahu dia sudah beristeri?” tanya si isteri kepada wanita berkenaan.
Dalam masa yang sama, ibu mentuanya dikatakan hanya duduk menonton televisyen di ruang tamu dan tidak menghiraukan keadaan itu.

“Suami ditangkap curang di rumah ibu mentua.
“Ibu mentua hanya khusyuk menonton televisyen di ruang tamu dan membiarkan suami curang dengan wanita lain di dalam bilik,” demikian menurut keterangan video tersebut.
Si isteri kemudian menangis sambil berkata: “Sebelum ini hanya melihat (kejadian curang) di TikTok atau Facebook, namun kini terjadi pada diri sendiri.”
Video itu menjadi tular dengan netizen memberikan pendapat masing-masing.
“Ibu dengan anak sama sahaja. Pergilah sahaja dari situ kerana hidup kamu pasti akan lebih bahagia daripada terpedaya dengan keluarga yang tidak takut dosa,” kata seorang netizen. – AGENSI


Gadis jelita pilih jadi buruh binaan
Oleh KOSMO!

5 Julai 2022, 9:00 pm
LONDON – Seorang gadis jelita berumur 18 tahun di  England mengejutkan ramai orang  apabila mendedahkan bahawa dia bekerja sebagai buruh binaan yang menyusun batu-bata, lapor akhbar New York Post semalam.
Francesca Hawley dari Sheffield berkata, orang lain sering terkejut atau meluahkan rasa tidak percaya apabila dia memberitahu pekerjaannya.
“Apabila orang bertanya apa yang saya lakukan dan saya beritahu mereka saya ialah buruh binaan mereka jadi terdiam. Mereka tidak percaya dan menganggap saya berbohong.
“Idola saya dalam kerjaya ini ialah ayah yang membantu saya mencari pekerjaan impian saya sebagai pekerja pembinaan,” jelasnya.
Namun, seperti juga remaja perempuan lain, Hawley tidak melupakan sisi kewanitaannya. Selepas waktu  bekerja tamat, dia akan menukar penampilan menjadi gadis biasa dengan menyarung kasut tumit tinggi bersama mini skirt.
“Dari pukul 8 pagi hingga jam 6 petang, saya kelihatan seperti buruh binaan yang comot dan kemudian pada hujung minggu, saya sebenarnya seperti seorang gadis yang memakai gaun dan kasut tumit tinggi lengkap dengan solekan,” ujarnya. – Agensi


Lelaki Bangladesh dikehendaki bantu kes perbicaraan
Oleh MOHD. HUSNI MOHD. NOOR

5 Julai 2022, 8:48 pm
PUTRAJAYA – Jabatan Imigresen Malaysia (JIM) memohon bantuan orang ramai untuk memberikan maklumat seorang lelaki warga Bangladesh bagi tujuan perbicaraan di mahkamah.
JIM menerusi kenyataan akhbar hari ini berkata, lelaki dikenali sebagai Shadek Hossain, 30, dikehendaki berhubung beberapa kes pendakwaan di bawah Akta Imigresen 1959/63.
Menurutnya, alamat terakhir lelaki berkenaan adalah di Younggreem Electrics (M) Sdn. Bhd., Lot 783, Jalan Kapar, Batu 4, Rantau Panjang, Klang, Selangor.
“Orang ramai yang mempunyai maklumat berkaitan dipohon agar menghubungi terus Pegawai Penyiasat, Mohd. Nasri Othman atau Mohamad Rahmat Abdul Manap di Bahagian Operasi, Siasatan dan Pendakwaan, Jabatan Imigresen Malaysia Negeri Selangor.
“Mereka boleh dihubungi menerusi talian 03-56500078 sambungan 715 pada waktu pejabat dan Billk Gerakan 03-56500091 selepas waktu pejabat,” katanya. – KOSMO! ONLINE


Menu Keluarga UTeM jaga kebajikan pelajar
Oleh KOSMO!

5 Julai 2022, 8:58 pm
MELAKA – Universiti Teknikal Malaysia Melaka (UTeM) memperkenalkan dua variasi Menu Keluarga UTeM yang masing-masing berharga RM3 dan RM4 demi menjaga kebajikan para pelajar.
Naib Canselornya, Prof. Ts. Dr. Massila Kamalrudin berkata, menu tersebut terdiri daripada makanan berat dan berkhasiat merangkumi set nasi berlauk bersama air.
Katanya, pihak universiti mengambil langkah proaktif untuk mengawal kenaikan harga makanan serta minuman dalam kampus dengan memperkenalkan strategi dan langkah kawalan yang efektif.
“Bagi memantapkan kawalan harga makanan dan terus cakna kebajikan pelajar yang kebanyakannya dalam golongan B40, maka kami turut melaksanakan sistem pemberian bantuan makanan kepada pelajar B40.
“Ini bagi memastikan para pelajar tidak terbeban walaupun dunia dan negara sedang menghadapi gelombang kenaikan harga barangan,” katanya dalam kenyataan di sini hari ini.
Tambah Massila, kebajikan pengusaha kafetaria turut mendapat pembelaan sewajarnya kerana mereka berhadapan dengan kenaikan harga barangan, namun tetap perlu mengekalkan harga makanan pada kadar sedia ada.

Justeru katanya, UTeM bersetuju memberikan pengecualian sewa bulanan bermula Julai sehingga Disember tahun ini bagi meringankan bebas kos pengusaha kafeteria.
“Pihak UTeM bersama pelajar-pelajarnya serta pengusaha kafetaria adalah di bawah persekitaran keluarga UTeM yang sentiasa prihatin dan berganding erat antara satu sama lain bagi mewujudkan situasi menang-menang,” ujarnya. – KOSMO! ONLINE